1/2007 Legea, otsailaren 22koa, Garapenerako Lankidetzari buruzkoa\nErakundea: Eusko Legebiltzarra\nArgitalpena: EHAA, 2007/3/8, 48. zk.; EAO, 2011/10/17, 250. zk.\n§ 284. 1/2007 LEGEA, OTSAILAREN 22KOA, GARAPENERAKO LANKIDETZARI BURUZKOA\nGaur egungo egoera gonbidapen bat da konfigurazioari dagokionez izugarri irekia izango den mundu baten eraikuntzan arreta handiz parte hartzeko. Mundu horretan, ordea, edozein prospektiba-saiok porrot egiten du, indarge, egungo errealitatea zedarritzen duten teknologien garapen-erritmo esponentzialen aurrean. Errealitate hitsa, mundu tamalgarria; izan ere, bertan, itxuraz kontrolik gabe hazten da, etengabe, planetaren Iparraldeko eta Hegoaldeko bizi-baldintzak bereizten dituen arraila; bertan, pobretutako herrialdeetan -hau da, gizaterian gehiengo nagusia hartzen duten herrialdeetan- bizi diren gehienak pobreziara kondenatuta daude edo, areago, heriotza errukarri batera kondenatuta. Gaur egungo nazioarteko ordenak ez dio egoera horri irtenbiderik ematen, ez arlo politikoan, ez ekonomikoan. Aitzitik, sarritan egoera hori legitimatzen duen elementu gisa agertzen da eta, areago, batzuetan desberdintasunak handitzen dituen iturri ere bilakatzen da. Gizateriaren historian ez da egundo egon hainbeste eta hain askotariko baliabide, bitarteko eta ahalmenik ingurunea eraldatzeko eta, beraz, Iparraldearen eta Hegoaldearen arteko amildegi gero eta handiagoa igarotzeko behar diren zubiak eraikitzeko.\nTestuinguru horretan, nahitaezkoa da ahalegin handiagoa egitea arazoen larritasunaren benetako dimentsioari behar bezala erantzungo dioten politika berriak nazioartean sortzeko; erantzukizun partekatuaren, justiziaren eta elkartasunaren arrazoi eta printzipioetan oinarritutako politikak eratzeko, betiere denboran eraginkorrak izango direla bermatuz.\nIngurumenaren etengabeko narriadurak eta biodibertsitatearen behin betiko hondamenak, nahitaezko migrazioek, lekuz aldatutako eta errefuxiatutako populazio-masa ikaragarrien hazkunde dagoeneko endemikoak, eta abar, behartu egiten gaituzte politika aktiboak diseinatzera, munduko populaziorik gehienak egunero bizirauteko dituen zailtasunen halabeharrezko onarpena eta bihotzezko arrangurak gaindituz. Erakundeek nahi onak adierazteko egiten dituzten aitorpenetara mugatuko ez diren politika aktiboak ezarri behar dira; hau da, ingurumena babeste aldera nazioarteko hitzarmenak egiteko eta betetzeko laguntza emateaz gain, eta herrialde pobreenen garapena bultzatzeaz aparte, Nazioarteko Zuzenbideak gatazkak saihesteko eskaintzen dituen baliabideak ausarki babestuko dituzten politika aktiboak ezarri behar dira. Ekimen ez erretorikoak, gero eta hedatuago dauden zenbait populazioren berealdiko ahultasuna arintzeko borondate politikoa erakusten dutenak; izan ere, larrialdi-egoera konplexuetan, populazio horietan ikaragarrizko hondamen humanitarioak sortzen dira, munduan horiek aurreikusi eta txikiagotzeko sobera baliabide dagoen arren.\nBestalde, kontuan hartuta garapenaren helburua pertsonen bizimodua hobetzea dela, ezinbestekoa da gizonen eta emakumeen arteko desberdintasunak zuzentzea. Gai hau funtsezkoa da garapenaren alorrean, hala laguntzaren eraginkortasunari nola justizia sozialari dagokionez. Gainera, garapenaren oinarrizko helburua gizakiak dituen aukerak areagotzea bada, behin eta berriz adierazi den bezala, kontzeptu horretan hiru osagai nagusi daude: batetik, gizon eta emakumeen arteko berdintasuna; bigarrenik, iraunkortasuna, aukerak belaunaldi batetik bestera igaro daitezen, eta, azkenik, pertsonen sustapena, garapen-prozesuan parte hartu eta hortik onura atera dezaten.\nGizonek eta emakumeek giza eskubideak baldintza berberetan gozatu behar dituztela mundu osoan onartutako eta aitorpen desberdinetan berretsitako printzipioa da. Dena dela, berdintasun hori de jure da herrialde eta estaturik gabeko herri gehienetan, baina ez de facto; izan ere, emakumeek ez dute, gizarte batean ere, gizonek dituzten aukera berberak. Adibidez, garapen-bidean dauden herrialdeetako emakumeek sexuari eta ugalketari dagokienez duten osasuna kezkatzeko arrazoi handia da, eta esperientziak erakutsi digu populazio- eta garapen-programak eraginkorragoak direla emakumearen egoera hobetzeko neurriak jasotzen dituztenean. Emakumeen eta gizonen arteko berdintasuna, programa horien aldez aurreko baldintza izateaz gain, arlo horretan nazioarteko konferentzietan erabakitako printzipioak beteta hartu behar da kontuan.\nEkintza humanitarioko zereginetan gure erantzukizunei erantzuteaz gain eta jarduteko ahalmena optimizatzeaz aparte, begien bistakoa da funtsezkoa dela ahalik eta esfortzurik handiena egitea pobretutako herrien garapenean, hori baita lehenengo neurria, eta egokiena, aipatutako arazoei aurrea hartzeko. Lankidetza-ikuspegi horretatik, garapenerako lankidetzaren inguruko politikarako proposatzen den ereduak bermatu egin behar du funts egonkorrak bideratuko direla giza garapen iraunkorrera, betiere giza eskubideak belaunaldi guztietan sustatu eta defendatuko dituen esparru batean, horixe izango baita gure Erkidegoak mundu bidezkoago, gobernagarriago, baketsuago eta iraunkorrago bat lortzen laguntzeko egingo duen ekarpena.\nEuropako Erkidegoa Eratzeko Itunaren XX. tituluan aipatzen diren helburuetako bat da garapen-bidean dauden herrialdeen eta, bereziki, egoera ahulenean daudenen ekonomia- eta gizarte-garapena bultzatzea. Horren ildotik, lege honetan arautzen den nazioarteko lankidetza-eredua nazioarteko komunitate espezializatuaren doktrinan oinarritzen da; zehazki, giza garapenaren inguruan Nazio Batuen Garapen Programak egindako ekarpenak iturburu dituen ikusmolde integral batean. Gure Erkidegoak lankidetzaren alorrean nazioartean egiten den esfortzuan parte hartzen duenez, beharrezkoa da lankidetza-politika etengabea ezartzea, Nazio Batuen sistemako agentzia espezializatuen eskakizunei printzipioetan men eginez eta Ekonomia Lankidetza eta Garapeneko Erakundeko (ELGE) Garapenean Laguntzeko Batzordearen gomendioak betez. Gomendio horietako bat da, hain zuzen ere, legegintzaren esparruan aurrera egitea.\nEra berean, Euskaditik bideratzen den lankidetza lankidetza deszentralizatua deitzen denaren esparruan sartzen da. Erakunde azpiestataletatik eta toki-erakundeetatik bideratzen da, eta gizarte zibilaren inplikazio handiagoa du ezaugarri. Izan ere, gizarte horrek autonomia-erkidegoko eta tokiko administrazioei, hurbilago dituelako neurri batean, bereziki eskatzen die lankidetza elkartasunaren eta giza garapenaren errespetuaren printzipioetan oinarritzea. Halaber eskatzen die jardueren erreferentea batez ere komunitateak eta herriak izatea -horietan denboran irauten duten harremanak sortzen dira-, eta ez estatuak eta horien administrazio orokorrak, horiekiko lankidetza kanpo-politikaren epifenomeno bat izaten baita, herrialde emailearen egoeraren araberakoa.\nMerkatu librearen paradigman oinarritutako garapen-ereduak, gaur egun nagusi denak, ez du zerikusirik gure mundu honen luze-zabalean ustez askatasuna eta guztien onura sortzeko gai den panazea horrekin. Alderantziz, errealitatean, gizateriaren gehiengoarentzat, merkatu libreak eta politika neoliberalek bazterkeria eta pobrezia baino ez dute sortzen sistematikoki, eta arrisku bizian jartzen dute gure planeta. Horregatik, hain zuzen ere, lankidetzak egoera horretarako alternatibak ere eraiki behar ditu, eta beste globalizazio mota bat sustatu behar du, pertsonak eta haien eskubide besterenezinak benetan errespeta daitezen. Beste globalizazio mota horretan, merkatu libreko itunak ezin dira izan herrialde pobretuak politikoki desaktibatzeko tresna sofistikatuak. Ez da bidezkoa herrialde pobretuak transnazionalek hegoaldera iristeko behar dituzten lurreratze-pista bihurtzea, doan kutsatu eta bertako natura-erreserbak eta giza baliabideak kostu txikienarekin ustiatu eta, ondoren, ateratzen dituzten etekin izugarriak oso-osorik kanpora ditzaten.\nGarapenerako lankidetzaren alorrean euskal gizarteak izan duen bilakaera ikusita, esan dezakegu lankidetza hori ondo finkatutako errealitatea dela, dagoeneko, Euskadin. Hasierako ahaleginetan, administrazioen konpromiso puntual edo sinbolikoak lortu ziren gehienbat, baina, handik abiatuta, nazioarteko elkartasuneko politika publiko bat sortu da, eta, orain, politika hori alboraezina da erakunde eta sentsibilitate politiko guztientzat.\nLankidetzaren alorrean atzera begiratuz gero, ordea, nahitaezkoa da gure lurraren identitate-ezaugarririk ederrenak urrutira eraman zituzten euskaldunak aintzat hartzea eta omentzea; elkartasuna beren bizitzako konpromiso bihurtu zuten euskaldun haiek, herri-erakundeak beste herri batzuekiko elkartasunezko egintzak aurrera eramateko beharraz jabetu baino lehen. Pertsona horiek jarri zituzten, egia esanda, lehenengo harriak, erlijioak, gizatasunak, politikak edo, oro har, etikak bultzatuta, eta horien gainean joan da eraikitzen nazioarteko elkartasun-mugimendua Euskadin.\nHasierako une haietatik aurrera, aniztasunean aberatsa zen gizarte-sare bat osatuz joan zen gure gizartean, garapenerako lankidetzaren inguruan. Mugimendu horrek, dagoeneko, sobera frogatu du bere heldutasuna eta gaitasuna. Izan ere, ekimen horiek, gizarte zibilaren errebindikazio eta lankidetzarekin batera, berebiziko eragina izan dute Euskal Autonomia Erkidegoko herri-erakundeek garapenerako lankidetzako politika publikoak horrenbeste areagotzeko erabakian.\nEuskal Autonomia Erkidegoan, garapenerako lankidetza publikoa laurogeiko hamarkadan sortu zen, eta orduantxe hasi zen berezko espazioak bilatzen. Laurogeita hamarreko urteetan, berriz, izugarri zabaldu eta heldutasunera iritsi zen. Ibilbide hori oso era grafikoan ikusten da Eusko Jaurlaritzak lankidetzari urtez urte eskainitako aurrekontuari erreparatzen bazaio. Lankidetzan egindako esfortzu publikoak gorantz egin du etengabe, eta joera horrek argi uzten du herritarretan eta erakundeetan badagoela borondate politikoa gure erantzukizuna sendoago gauza dadin elkartasunaren alorrean.\nEusko Jaurlaritzaren eta foru-aldundien erabakiz 1990ean Garapenean Lankide Izateko eta Laguntzeko Funtsa sortu zenetik, Euskal Autonomia Erkidegoak handiagotu egin ditu, etengabe, lankidetza-jardueretarako baliabideak eta horien dibertsitatea, harik eta beharrezko egin den arte arlo hori lege-mailako araudi baten bidez erregulatzea. Bestalde, lankidetza-zereginak hain konplexuak eta askotarikoak izanik, esku-hartzeetan ere era askotako espezializazio-mailak behar izaten dira. Esku-hartze horiek egoki eta ondo betetzen direla bermatzeko, berriz, lankidetza-eragileek bete beharreko eskakizunak arautu behar dira lehenengo eta behin. Gainera, euskal lankidetza-politikaren printzipioak, helburuak eta lehentasunak garapenerako lankidetzari buruzko lege batean jasotzeak aukera emango du garapenean laguntzeko politikak eta Jaurlaritzak eta Euskadiko foru- eta toki-entitateek aurrera eramaten dituzten gainerako politikak eta jarduerak koherenteagoak izan daitezen.\nUdalak ere arian-arian gero eta konpromiso sendoagoa hartu dute, eta horixe da, hain zuzen, garapenerako lankidetza publikoak Euskadin duen beste ezaugarrietako bat. Euskadiko zenbait udalek elkartasunaren alorrean izan duten ibilbidea eredugarria izan da, eta bidezkoa da aitortzea lankidetzaren alorreko ohiko jarduerek eta horien etengabeko dibertsifikazioak eta espezializazioak zuzeneko lotura dutela udal horietako teknikari eta politikarien jarrera aitzindariarekin.\nAipamen berezia merezi dute, toki-erakundeen esparruan, garapenean laguntzeko udal-funtsek eta, zehazki, Euskadiren kasuan, Euskal Fondoa entitateak. Izan ere, 1996an sortu zenetik, udal asko bildu ditu eta nazioarteko elkartasun-ekimenak sustatzen ditu horien artean, jarduera bateratuak eta erakundeen arteko koordinazioa ere sustatuz.\nLankidetzarako funtsen hazkundeak gainditu egin ditu, erruz, gaur egungo araudi- eta administrazio-esparruak. Horregatik, lankidetzan egiten den esfortzu publikoa eraginkorra eta gardena dela erabat bermatzen jarraitzeko, kudeaketa-egitura egokia ere sortu behar izan da, funtsak ezin hobeto erabiltzen direla ziurtatzeko, bai eta proiektuak aukeratzeko, horien jarraipena egiteko eta aurrera eramandako lankidetza ebaluatzeko orduan bermeak jartzeko ere.\nAzkenik, lehen aipatu dugun aurrekontu-alorrean, lege honek aurrerapen handia dakar; izan ere, garapenerako lankidetza sendotu egiten du politika publiko gisa eta horrek zentzuzkoago egiten du, posible bada, horretara bideratutako funts publikoak handitzea. Lege honen helburua horiek zehaztea ez bada ere, adierazi behar da garapenerako lankidetzari eskainitako aurrekontua handitzen joatea guztiz bat datorrela legearen ikuspegiarekin. Ildo horretan, Euskal Autonomia Erkidegoko aurrekontu orokorrek urtero esleituko dituzte beharrezko baliabide ekonomikoak garapen-lankidetzarako ekintzak finantzatzeko eta, oro har, lege honetan aurreikusitako ekintzak aurrera eramateko, helburutzat jarriko baita arian-arian betetzea instituzioek arlo horretan egin beharreko portzentajezko ahaleginari dagokionez nazioarteko erakundeek harturiko erabakiak eta, horrela, Eusko Jaurlaritza poliki-poliki eta efektiboki hurbildu ahal izatea atxikimendua azaldu dien deklarazioen xedeetara. Horretarako, asumitu egingo da herrialde garatuen nazio-produktu gordinaren % 0,7 herrialde pobretuen garapenera bideratzeko Nazio Batuen esparruan hartu zen konpromisoa, eta neurriak hartuko dira hartarako zuzkidura datozen urteotan, arian-arian, Autonomia Erkidegoko aurrekontu orokorretan jasotako gastu osoaren % 0,7ra iristeko.\nLege honen bitartez diseinatu den lankidetza-eredua, euskal lankidetzaren printzipio, helburu eta lehentasunen formulazioan adierazia, bat dator lankidetza-zereginetan dihardutenen esperientzia eta heldutasunarekin, eta erantzun egokia ematen die gure gizartearen itxaropenei; izan ere, lankidetzan diharduten eragileak animatu eta adoretu egiten ditu beren lan bikainari euts diezaioten eta aukera ematen du benetakotasun- eta eraginkortasun-bermeetan aurrera egiteko. Gainera, abiapuntua, azken urteotan egindako esfortzuaren emaitza, ezin hobea denez, eredua kalitatearen erreferente bilaka daiteke, eta horrek zeregin hauetan aurreratuen dauden herrialdeen parean jartzeko aukera ematen digu.\nKalitateagatik nabarmentzen den lankidetzak, kudeaketaren eraginkortasunaren etengabeko hobekuntza bermatzeaz gain, jarduera estrategikoak bultzatu behar ditu, proposatutako helburuak eraginkortasun handiagoz gauza daitezen eta funtsak eta laguntza teknikoa ahalik eta irizpiderik onenen arabera eman daitezen. Lankide ditugun komunitate eta herriekiko elkarguneak bilatu behar ditugu, historian zehar mundu osoan gure herriaren ezaugarri izan diren balio etikoak benetan partekatzeko. Iritzi hau bereziki egokia da nazioarteko garapenerako lankidetzaren alorrean, zeren, eztabaidei eta are kritika interesatuei ere irekita dagoenez, elkartasunezko gure memoria historikoa eguneratzea baita aurrean daukagun aroan zalantzazko egoerei aurre egiteko modurik onena.\nGaur egun, beste esparru batzuetan, atzera-egite nabarmena atzematen da garapenerako lankidetzari eskainitako esfortzuetan, eta agerikoa da lankidetzarekin zerikusirik batere ez duten interesei erantzuten dien interbentzionismo politikoa (lankidetza kanpo-politika gisa, ordaina bilatzea, lankidetza-eragileen eta finantzatu beharreko herrialdeen hautaketa politikoa). Ondorioz, bereziki egokia da garapenerako gobernuz kanpoko erakundeen (GGKE) esperientziari arreta berezia eskaintzea. Izan ere, lankidetzan bereziki legitimatuta dauden eragileak izanik, ekarri handia egin dezakete gure herriaren elkartasunezko tradizioa -misiolarien konpromiso sendoan ikus daitekeena, adibidez- osatzeko eta jarraipena emateko. Eta lagungarri gertatuko zaizkigu, halaber, gogoan izan dezagun beti benetako zentzua zein den, lankidetzan egiten den guztia, eta lege hau berau ere bai, ez baita gure artean geratzen, ez eta gure erakundeen artean ere; Hegoaldeko komunitate eta herrietan geratzen da dena, horiek baitira, beren garapen-prozesuen benetako subjektuak izanik, gure lankidetza eskatzen dutenak, lagungarri izan dakien.\nLege hau bat dator Eusko Legebiltzarrak planteatutako ekimenekin; erantzuna eman nahi dio gizarteak behin eta berriro egindako eskakizunari eta faktore hauek kontuan hartuta egituratu da:\n- A priori gisa, eta euskal lankidetza-politikaren funtsezko paradigma teoriko modura, hiru belaunaldietako giza eskubideak asumitu, defenditu eta sustatu beharra. Ildo horretan, gainera, genero-ikuspegia berariaz sartuko da lankidetza-ekimen guztietan.\n- Euskal lankidetza nazioarteko esfortzu espezializatuaren ikuspuntutik bideratuko da, eta arreta berezia eskainiko die Nazio Batuen sistemako agentziek eta Garapenean Laguntzeko Batzordeak egindako eskaera eta iradokizunei.\n- Proposatzen den lankidetza-ereduak konprometituta egon behar du pobreziaren egiturazko arrazoiak gainditzeko esfortzuan, eta ahalegin berezia egingo du Hegoaldeko populazioak tokian tokiko mikroekonomiaren sustapena bermatzen duten bitartekoen jabe egin daitezen (giza baliabideen eta baliabide tekniko eta materialen jabe) eta politika demokratikoki kudeatzeko gaitasuna sendotu dezaten, betiere eskualde-merkatuak behar bezala babesten direla ziurtatzeko.\n- Lankidetza-jarduera kalitatez egiteko borondate irmoa. Zentzu horretan, kalitatea da:\n· Lankidetzan arrazoi etikoengatik aritzea eta elkartasunez eta modu ez-interesatuan jardutea.\n· Lankidetza-jarduerak kudeatzeko prozesu osoan eraginkortasuna sistematikoki hobetzea.\n· Lankidetza-jardueren eraginkortasuna sistematikoki hobetzea, proiektuen iraunkortasun-bermeak eta onuradun izan daitezkeenen kopurua handituz, garapenaren nortasun integrala sendotuz, jarduera estrategikoei lehentasuna emanez eta bitartekoen erabilera egokia optimizatuz.\n- Euskal gizarteari eta erakundeei gonbita egitea guztien arteko bakea eta guztientzako etorkizun justuagoa eraikitzeko proiektuan parte har dezaten.\nMunduan 30.000 haur baino gehiago hiltzen dira egunero, aurreikus daitezkeen gaixotasunengatik, eta gero eta pertsona gehiagok (une honetan 1.100 milioitik gora) ez dute edateko urik. Egoera horretan, etorkizunerako bakea lortu nahi badugu, nahitaezkoa da justizia soziala iristea, eta ahalegin horretan, herri guztiek eta horien erakunde publikoek onartu egin beharko dute beren erantzukizun-kuota, eta behar beste saiatu aurrerapauso nabarmenak egiteko.\nGARAPENERAKO LANKIDETZA EUSKAL AUTONOMIA ERKIDEGOAN\n1. Artikulua - Legearen xedea\n1. Lege hau Euskal Autonomia Erkidegoko herri-administrazioek eta lankidetza-eragileek garapenerako lankidetzaren eta nazioarteko elkartasunaren alorrean aurrera eramaten dituzten jarduerei aplikatzeko da.\n2. Euskal gizarteak eta erakundeek konpromisoa hartu dute tokian-tokian eta mundu osoan herrien giza garapen iraunkorra sustatzeko, bereziki pobrezia erauztea, eta giza eskubideak benetan betetzen direla eta nazioarteko harremanak justizian oinarritzen direla bermatzeko: konpromiso horren baitan kokatzen dira aipatutako jarduerak.\n2. Artikulua - Legearen aplikazio-esparrua\n1. Garapenerako lankidetzaren eta nazioarteko elkartasunaren esparruan Euskal Autonomia Erkidegoko erakunde komunek aurrera eramaten dituzten jarduera guztiei aplikatuko zaie lege hau.\n2. Lege honen printzipio, helburu eta lehentasunak jarraitu beharrekoak izango dira lurralde historikoetako foru-organoek eta toki-administrazioek garapenaren arloan aurrera eramaten dituzten jardueretan.\n3. Artikulua - Garapenerako lankidetzari buruzko politika bideratuko duten printzipioak\n1. Garapenerako lankidetzako ekimen guztiek elkartasun ez-interesatuaren printzipioa beteko dute. Horrekin esan nahi da lankidetzarako konpromisoaren ordainetan ez dela jasoko finantza- edo merkataritza-probetxurik, ez dela enpresa-ikuspegiko jarrera hartzerik izango, ez dela ideologia- edo erlijio-proselitismorik egingo eta ez dela inolako bezero-sarerik sortuko.\n2. Garapenerako lankidetzako jarduerek berariaz errespetatu eta bultzatuko dituzte tokiko komunitateen, gutxiengoen eta herrien kultura, idiosinkrasia, gizartea eta administrazioa antolatzeko egiturak eta erabakiak hartzeko berezko prozesuak, betiere giza eskubideen, ingurumenaren eta nazioarteko hitzarmenetan hartutako konpromisoen aurkakoak ez badira.\n3. Garapenerako lankidetzaren ezaugarririk behinena akonpainamenduaren kontzeptua da, horrek adierazten baitu ez dagoela kultura-, ekonomia- eta ideologia-eredurik inposatzeko asmorik.\n4. Garapenerako lankidetzaren oinarria gizakiaren askatasuna eta duintasuna aitortzea da, hala alderdi pertsonalean nola kolektiboan, hura baita garapenerako lankidetzaren protagonista, hartzaile eta azkenengo kudeatzaile.\n5. Euskal lankidetzak eginahalak egiteko konpromisoa hartzen du eskubide guztiak benetan errespeta daitezen, bai eskubide zibilak eta politikoak, bai ekonomiaren, gizartearen eta kulturaren arlokoak; izan ere, giza eskubideak zatiezinak eta elkarren menpekoak dira, nazioarteko hainbat adierazpen eta itunetan adierazi denez. Ildo horretatik, giza eskubideak, eta bereziki garapenerako eskubidea, errespetatzea funtsezkoa da giza garapen iraunkorra lortzeko edozein esfortzutan.\n6. Bakea eta elkarbizitza sendotu eta sustraitu daitezen, oinarrizkoa da justizia eta askatasuna eta pertsona, komunitate, herri eta estatuen arteko harremanen berdintasuna sustatzea, bai eta gatazkak eta gizarteko tentsioak saihestea edo modu baketsuan konpontzea.\n7. Gizonen eta emakumeen arteko berdintasuna, giza eskubide ukaezina ez ezik, behar estrategikoa ere bada, demokrazian sakontzeko eta gizartearen eta ekonomiaren aldetik mundu justuagoa, kohesionatuagoa eta garatuagoa eraikitzeko. Ondorioz, politika eta ekintza guztietan, sistemaz hartuko dira kontuan emakumeen eta gizonen egoera, baldintza eta behar desberdinak maila eta fase guztietan -plangintzan, exekuzioan eta ebaluazioan-, eta ekintza positiboak bideratuko dira.\n8. Garapenerako lankidetzako jarduerek, printzipio orokor gisa, ez dituzte hartzaileak diskriminatuko sexu-, arraza-, kultura-, ideologia- eta erlijio-arrazoiren bat tarteko dela. Garapenerako lankidetzako jarduerek, printzipio horri jarraiki, halaber, pertsona eta kolektibo ahulenak defendatu eta sustatuko dituzte, eta, zehazki, diskriminazio politiko edo ekonomikoa jasaten dutenak.\n9. Herrialdeen garapen ekonomiko jasangarria bultzatzearkin batera, neurriak hartu behar dira aberastasunaren birbanaketa ekitatiboa sustatzeko, hartara errazagoa izan dadin bizi-baldintzak hobetzea eta herritarren ongizatea bermatzea.\n10. Garapenerako lankidetzako ekimen guztiek bermatu behar dute, ahal den neurrian, garapen-helburuetan finkatutako lorpenak gerora ere sendotu egingo direla.\n11. Garapenerako lankidetzari lotutako jarduerak elkarrekin koherenteak izan daitezen zainduko dute euskal administrazio publikoek, eta beharrezko diren koordinazio-mekanismoak jarriko dituzte horretarako hala beren artean, nola beste administrazio publiko batzuekin, beste erakunde batzuekin eta nazioarteko lankidetza-agentzia eta -organismoekin.\n12. Garapenerako lankidetzako eragile eta tresnek kudeaketa eraginkorra bermatuko dute horretara bideratutako baliabide publikoak jarri eta aplikatzeko orduan. Ildo horretatik, ebaluazio-irizpideak eta helburuak neurtzea ahalbidetuko duten adierazleak ezarriko dira.\n4. Artikulua - Garapenerako lankidetzaren helburuak\nHauek izango dira garapenerako lankidetzako politikaren helburuak:\n1. Bizi-baldintza duinak izatea eragozten duten desberdintasunak erauzten laguntzea. Horretarako, giza garapen iraunkorra sustatzeaz gain, zentzu zabalean pobrezia eragiten duten egiturak eraldatzeko ahaleginak egingo dira; horien artean, kontzeptu hauekin zerikusia dutenak: diru-sarrerekin, bizitza oso eta sortzailea izateko oinarrizko baldintzekin, pertsonek beren bizitzetan eragiten duten erabakietan parte hartzeko aukerarekin, askatasun zibil eta politikoekin, etab. Bereziki, jarduera hauek bultzatuko dira:\na) Abiapuntuko baldintzetan berdintasun handiagoa izan dadin sustatuko da, bai eskubideetara eta baliabide eta etekin ekonomiko eta sozialetara iristeari dagokionez, bai horiek guztiak gozatu eta eraginkorki kontrolatzeari dagokionez, bai eta erabakiak hartzeari dagokionez ere. Horretarako, behar diren jarduerak diseinatuko dira pertsonak ahalduntzeko, desberdintasunak erauzteko eta diskriminazio eta bazterketa ekonomiko, politiko eta soziala gehien jasaten duten kolektiboen gaitasunak handitzeko.\nb) Garapen-jarduerek, natura-ingurunea eta ingurumena zainduz, hurrengo belaunaldiek beren beharrak asetzeko aukera izango dutela ziurtatuko dute eta, ildo horretatik, iraunkortasuna bermatuko dute.\nc) Jarduerek giza garapenaren ikuspegia errespetatuko dute, hau da, biztanleen aukerak eta gaitasunak areagotzeko prozesu bat bideratuko dute, pertsonek beharrezko baliabideak izan ditzaten eta, era horretan, bizi-kalitate duina lor dezaten.\n2. Gizarte zibila sendotzeko ahalegina egingo da. Ildo horretatik, partaidetza demokratikoa bultzatzeaz gain, ekonomia, politika edo gizarte arloan diskriminazioa edo bazterketa jasaten duten pertsonak eta taldeak gaitzeko mekanismo eta tresnak jarriko dira, beren garapen-aukera egin dezaten.\n3. Dena delako arrazoiengatik guztiz ahulduta dauden edo estutasunean bizi diren populazioei egoera gainditzeko laguntza emango zaie, beren garapen iraunkorra ahalbidetuko duten baldintzak ezartzeko.\n4. Justizia soziala lortzeko, pobreziaren egiturazko arrazoiak erauzteko eta giza eskubideak defendatzeko lanean diharduen nazioarteko komunitateari, laguntza emango zaio, mundu justuago eta baketsuago bat lortzeko ahaleginean.\n5. Elkartasun-balioak eta gizaki guztien duintasun-balioak gauzatzeko orduan euskal gizarteak aktiboki parte hartzeko egin duen eskariari erantzun egokia emango zaio.\n6. Nazioarteko elkartasunaren kultura eta herritartasun globalaren kontzientzia sustatuko dira.\n5. Artikulua - Arlokako lehentasunak\n1. Jarduera motaren edo arloaren arabera, egintza hauek lehentasunezkoak izango dira:\na) Pobrezia erauztea, oinarrizko behar sozialak betetzea (hezkuntza eta prestakuntza, osasuna, etxebizitza eta oinarrizko azpiegiturak) eta elkarte- eta produkzio-arloko gizarte-sarea garatzea.\nb) Giza eskubideak aitortu eta onar daitezen bultzatzea, bete daitezela defendatzea eta eskubide-urraketak salatzea.\nc) Gizarte zibilaren giza ahalmenak eta ahalmen instituzionalak sendotzea, beharrezkoak baitira gizakia garatzeko eta erabakiak hartzerakoan partaidetza demokratikoa sustatzeko, sakontzeko eta indartzeko.\nd) Ingurumena babestea, zaintzea eta horren kalitatea hobetzea, eta biodibertsitatea modu arrazional, berriztagarri eta iraunkorrean erabiltzea.\ne) Emakumeen eta gizonen artean berdintasuna bultzatzea, eta emakumeak ahalduntzeko ahaleginak egitea.\nf) Kultura-dibertsitatea babestea.\ng) Gatazkak saihestea eta bakea sustatzea.\nh) Ekintza humanitarioa eta larrialdietakoa sustatzea.\ni) Herrialde pobretuekin nazioarteko merkataritza justua eta solidarioa bultzatzea.\n2. Garapenerako lankidetzako ekimenek arreta berezia eskainiko diete egituraz ahul diren taldeei -horietan, sistemaz hartuko dira kontuan emakumeen eta gizonen egoerak, baldintzak eta beharrizanak- eta, bereziki, honako hauei:\na) Herri indigenei.\nb) Estatutik gabeko herriei.\nc) Errefuxiatuei eta desplazatuei.\nf) Gizarte-bazterketa dela eta, eskasia handiko egoeran dauden bestelako taldeei.\n3. Lankidetza-harremanak sustatuko dira pobreziaren kontra eta justizia sozialaren eta giza eskubideen alde finantzen eremutik lanean ari diren erakundeekin, hala nola diren banka etikoa, herri-ekonomiako kooperatibak edo ekonomia solidarioko erakundeak eta sareak.\n4. Gure gizartean Iparralde-Hegoalde errealitatea hobeto eta sakonago ezagutzeko eta Iparraldeko eta Hegoaldeko herri eta herrialdeen arteko harreman justuagoak bideratzeko hezkuntza-alorrean egiten diren sentsibilizazio-ekimenei, arreta berezia eta babes egokia emango zaizkie.\n6. Artikulua - Geografia-alorreko lehentasunak\nGarapenerako euskal lankidetzak lehentasunez jardungo du pobrezia-maila handiena jasaten duten inguruetan. Hori neurtzeko, nazioartean onartutako adierazleak erabiliko dira, hau da, giza garapenaren indizea eta antzekoak.\nHorrez gainera, aintzat hartuko dira honako irizpide hauek ere:\na) Giza eskubideen urraketa larri eta orokorrak jasaten dituzten komunitate eta herrietan.\nb) Gatazkak edo larrialdi humanitarioak bizi dituzten inguruetan.\nc) Euskadirekin harreman bereziak dituzten herri eta herrialde pobretuetan, hau da, euskal erakundeekin eta euskal gizartearekin lankidetza-esperientzia handiagoa izan duten herri eta herrialdeetan.\nd) Euskadira iritsi diren etorkin gehienen jatorri diren herri eta herrialdeetan.\n7. Artikulua - Garapenerako lankidetzako jardueren zeharkako balioak\nGarapenerako lankidetza planifikatzeko tresnetan, berariaz jasoko dira era guztietako ekimen, programa eta proiektuek errespetatu behar dituzten zeharkako balioak adierazten dituzten irizpideak. Honako hauek nahitaez jasoko dira:\na) Pobreziaren erauzpena.\nb) Giza eskubideen benetako errespetua.\nc) Komunitatearen eta herritarren antolaketaren eta partaidetzaren sustapena.\ne) Ingurumenaren babesa.\nGARAPENERAKO EUSKAL LANKIDETZAKO ERAGILEAK\n8. Artikulua - Lankidetzako eragileen definizioa\nLege honen ondorioetarako, hauek dira lankidetza-eragileak: garapenerako lankidetzako zereginekin lotura berezia duten entitate publiko zein pribatuak izateagatik, horretara bideratutako funts publikoekin finantzatutako jarduerak kudeatzeko aukera izan dezaketenak.\n9. Artikulua - Garapenerako euskal lankidetzako eragileak\n1. Hauek dira garapenerako lankidetzako eragileak:\na) Euskal Autonomia Erkidegoko herri-administrazioak eta horiei lotutako gainerako entitate publikoak.\nb) Garapenerako gobernuz kanpoko erakundeak (GGKE).\nc) Irabazi-asmorik gabeko beste entitate batzuk, lege honen printzipio eta helburuen barruan garapenerako lankidetza-ekintzak aurrera eramaten dituztenak, hala nola unibertsitateak, erakunde sindikalak edo bestelako erakunde sozialak.\n2. Alabaina, esku-hartzearen izaera teknikoak hala eskatzen duenean, 1. paragrafoan aipatutako eragileek bestelako izaera juridikoko erakundeen parte hartzea bilatu ahal izango izango dute, betiere lankidetzaren helburua desitxuratu gabe.\n3. Plan zuzentzailean edo lege honen garapenerako arauetan xedatzen denari lotuz, Eusko Jaurlaritzak edo berari atxikitako herri-erakundeek beren lankidetza-aurrekontuaren % 10 izango dute mugatzat, bi aldeko eta alde askotako jarduerak gauzatzeko.\n10. Artikulua - Garapenerako Lankidetzako Eragileen Erregistroa\n1. 9. artikuluko b) eta c) idatz-zatietan aipatutako entitateen ahalmena eta kaudimena identifikatu eta bermatu ahal izateko, Garapenerako Lankidetzako Eragileen Erregistroa sortuko da.\n2. Euskal Autonomia Erkidegoko Administrazio orokorraren laguntzak jaso ahal izateko, nahitaezko baldintza izango da garapenerako lankidetzako eragileen erregistroan inskripzioa egitea.\n3. Lankidetzako eragileek honako baldintza hauek bete beharko dituzte, gutxienez, erregistroan inskribitu ahal izateko:\na) Erakunde bat izatea, nortasun juridikoa eta lege-ahalmena edukiko dituena.\nb) Irabazi-asmorik ez izatea.\nc) Erakundearen helburuetako bat, erakundeak berak onartutako estatutuen edo dokumentuen arabera, garapenerako lankidetza izatea.\n4. Aurreko paragrafoan azaldutako entitateek ez dute tasa edo prezio publiko bat ere ordainduko Garapenerako Lankidetzako Eragileen Erregistroan egin beharreko inskripzioagatik edo aldaketengatik.\n5. Erregistroaren araubide juridikoa eta bertan inskribatutako entitateek bete behar dituzten formalitate eta eskakizunak dekretu bidez ezarriko dira.\nGARAPENERAKO EUSKAL LANKIDETZAREN ANTOLAKETA\n11. Artikulua - Eusko Legebiltzarra\nEusko Jaurlaritzak, lau urteko gida-plana onetsi baino lehen, urte anitzeko planifikazio estrategikoaren jarraibide nagusiak finkatuko ditu eta Eusko Legebiltzarrari bidaliko dizkio komunikazio gisa, hark osoko bilkuran edo batzordean eztabaidatzeko eta onesteko.\nEra berean, Eusko Jaurlaritzak urtero jakinaraziko dio Eusko Legebiltzarrari plana zein neurritaraino bete den eta planeko aurreikuspenak zein punturaino gauzatu diren.\n12. Artikulua - Eusko Jaurlaritza\n1. Eusko Jaurlaritzari dagokio lege hau arau bidez garatzea erregelamenduz arautu beharrekoak diren alderdi guztiei dagokienez.\n2. Garapenerako lankidetzako eskumenak dituen sailburuaren proposamenez, Eusko Jaurlaritzak urte anitzeko gida-plana eta urteko planak onartuko ditu.\n13. Artikulua - Garapenerako lankidetzako eskumenak dituen saila\n1. Garapenerako lankidetzako eskumenak dituen sailari dagokio garapenerako lankidetzako programa eta ekimenak kudeatzea, koordinatzea eta ebaluatzea, betiere lege honetan eta une bakoitzean indarrean dauden urteko planetan eta urte anitzeko planetan xedatutakoaren arabera.\n2. Sail horrek egingo ditu, halaber, urteko planen eta urte anitzeko planen proposamenak, eta, sailburuaren bitartez, Jaurlaritzaren Kontseiluari helaraziko dizkio onar ditzan.\n3. Planak eta funts publikoekin finantzatutako jarduerak ere garapenerako lankidetzako eskumenak dituen sailak ebaluatuko ditu.\n4. Garapenerako lankidetzaren urteko ebaluazio-txostena egingo du garapenerako lankidetzan eskuduna den sailak.\n5. Eskumena duen sailari dagokio garapenerako lankidetzako eragileekin elkarlanean aritzea eta haiei laguntzea.\n14. Artikulua - Lurralde historikoetako eta euskal udaletako herri-administrazioak\nLurralde historikoetako eta euskal udaletako herri-administrazioei dagokie, bakoitzari bere eskumenen barruan, egoki irizten dieten garapenerako lankidetzako programak eta jarduerak aurrera eramatea, betiere lege honetan garapenerako lankidetzako politikarako ezartzen diren printzipio, helburu eta lehentasunak betez.\n15. Artikulua - Garapenerako Lankidetzaren Erakunde arteko Batzordea\nGarapenerako Lankidetzaren Erakunde arteko Batzordea sortzen da, euskal administrazioen arteko informazio, komunikazio eta laguntzarako organo gisa. Batzordearen helburua izango da estrategiak adostea lankidetzako jarduerak aurrera eramateko orduan, deialdietan eta jarduketetan bikoizketarik eta estaldurarik ez gertatzeko eta euskal administrazioek lankidetzaren arloan oro har egiten duten lanari koherentzia emateko.\nBatzordean ordezkariak izango dituzte Eusko Jaurlaritzak, foru-aldundiek eta euskal udalek. Batzordearen erregulazioa dekretu bidez egingo du Eusko Jaurlaritzak, dekretuaren edukia ukitutako administra adostu ondoren.\n16. Artikulua - Garapenerako Lankidetzaren Euskal Kontseilua\n1. Garapenerako Lankidetzaren Euskal Kontseilua eratzen da, lankidetzako eragileen ordezkaritza-organoa izan dadin. Garapenerako euskal lankidetza publikoaren inguruko proposamenak, irizpenak eta jarraipena egiteko ahalmena izango du.\n2. Osaerari dagokionez, kontseilua mistoa izango da, eta erakundeen era gizartearen ordezkarien kopurua paritarioa izango da. Garapenerako lankidetzako eskumenak dituen sailburua izango da kontseilu horren buru. Hitz eta botodun kide izango dira bai herri-administrazioetako ordezkariak, bai bestelako lankidetza-eragileetako kideak -garapenerako gobernuz kanpoko erakundeetakoak, adibidez-. Gainera, arlo honetako beste sektore batzuek ere parte hartu ahal izango dute, hitzarekin baina botorik gabe. Kideak izendatzeko orduan ahaleginak egingo dira emakumeen eta gizonen ordezkaritza orekatua izan dadin.\n3. Garapenerako Lankidetzaren Euskal Kontseiluaren eskumenak honako hauek izango dira:\na) Txostena egitea, aldez aurretik eta nahitaez, Eusko Jaurlaritzak garapenerako lankidetzaren alorrean prestatzen dituen xedapen orokorren proiektuei buruz.\nb) Txostena egitea, aldez aurretik eta nahitaez, garapenerako lankidetzaren kudeaketaz arduratzen den agentzia edo erakunde bereziaren antolamenduari edo egitura funtzionalari buruzko proposamenaren gainean.\nc) Txostena egitea, aldez aurretik eta nahitaez, urte anitzeko eta urteko planen proposamenei buruz eta plan horien ebaluazioei buruz.\nd) Txostena egitea, urtero, Euskal Autonomia Erkidegoko herri-administrazioek arlo honetako jardueretan lege honetako 3.11 artikuluan ezarritako koherentzia-printzipioa zenbateraino betetzen duten azaltzeko.\ne) Eusko Jaurlaritzak eta Euskal Autonomia Erkidegoko gainerako herri-administrazioek aurrera eramaten dituzten garapenerako lankidetzako ekimen eta jarduerak ezagutzea; besteak beste, laguntza eta diru-laguntzetarako deialdiak, hitzarmenak, ekintza humanitarioak eta abar.\nf) Eusko Jaurlaritzari eta Euskal Autonomia Erkidegoko gainerako herri-administrazioei egoki irizten dien ekimen eta proposamenak helaraztea, garapenerako lankidetzako politika publikoa hobetzeko eta arlo horretan aurrera egiteko.\ng) Erregelamendu bidez esleitzen zaizkion beste eskumen batzuk aurrera eramatea.\n4. Garapenerako Lankidetzaren Euskal Kontseiluak bere aurrekontu berezia izango du, bere helburuak betetzeko azterlanak eta gainerako jarduerak egin ditzan.\n5. Eusko Jaurlaritzak arautuko ditu, dekretu bidez, Garapenerako Lankidetzaren Euskal Kontseiluaren osaera, funtzionamendua eta eskumenak, betiere artikulu honetako aurreko paragrafoetan ezarritakoaren arabera.\nPLANGINTZA ETA TRESNAK\n17. Artikulua - Lau urterako gida-plana\n1. Gida-planak, Euskal Autonomia Erkidegoko garapenerako lankidetzaren adierazle politiko eta tekniko gorena denez, lege honetako edukiak garatuko ditu, helburu, tresna eta proposamen operatiboak sortzeko. Horretarako, legean geografiaren eta arloen arabera ezarritako lehentasunak zehazteaz eta esparru honetan ekintza publikoak dituen aurrekontu-beharrak finkatzeaz gain, legearen helburuak hobeto betetzeko aukera emango duten bestelako ekimen batzuk ere definituko dira.\n2. Gida-plana lau urterako izango da eta Eusko Jaurlaritzak onartuko du, garapenerako lankidetzako eskumenak dituen sailak egindako proiektua oinarri hartuta. Jaularitzak onartu baino lehen, ordea, urte anitzeko planifikazio estrategikoaren jarraibide nagusiak onartu beharko ditu Eusko Legebiltzarrak, artikulu honen 11. legean zehazten denez.\n3. Planaren proiektua egiteko, Garapenerako Lankidetzaren Euskal Kontseiluaren parte-hartzea eragotzi gabe, eskumena duen sailak egoki irizten dien partaidetza- eta kontsulta-mekanismoak ezarriko ditu, garapenerako lankidetzako eragileen artean dauden iritzi eta proposamenak ezagutzeko.\n18. Artikulua - Urteko planak\n1. Indarrean dagoen gida-planean ezarritakoari jarraituz, ekitaldi bakoitzean Eusko Jaurlaritzak garapenerako lankidetzako urteko plan bat onartuko du. Bertan, tarte horretan Eusko Jaurlaritzak aurrera eramango dituen jardueren programa jasoko da, baita esparru horretarako gordetako aurrekontua aplikatzeko ildo orokorrak ere.\n2. Urteko planetan, gida-planean geografiaren eta arloen arabera ezarri diren lehentasunak zehaztuko dira. Plana garapenerako lankidetzako eskumenak dituen sailak egingo du, Garapenerako Lankidetzaren Euskal Kontseiluaren laguntzarekin.\n19. Artikulua - Lankidetza teknikoa\n1. Teknika- eta kudeaketa-ezagutzak trukatzeko lankidetza-jardueren multzoari deitzen zaio lankidetza teknikoa, betiere helburua erakundeek eta pertsonek beren garapena sustatzeko duten gaitasuna hobetzea bada.\n2. Lankidetza teknikoaren xedea izango da lankidetzaren hartzaile diren herri eta herrialdeetako pertsonen baliabideak eta erakundeen kudeaketa-ahalmena sendotzea, erakundeen laguntzaren bidez eta gaikuntza- eta prestakuntza-proiektuen bitartez.\n3. Lankidetza teknikoaren bitartez, garapen endogeno, parte-hartzaile eta bidezkoa bultzatuko da. Hortaz, tokian tokiko ezagutza eta baliabideak baloratuta eta horiek oinarri hartuta, kanpotik datozen teknologia-baliabideak bereganatzeko ahalmena zein den neurtuko du, kultura- eta ekonomia-eragin kaltegarriak saihesteko.\n20. Artikulua - Ekonomia- eta finantza-lankidetza\n1. Ekonomia- eta enpresa-lankidetza da diru-laguntzak eta kredituak ematea helburu jakin batzuk dituzten garapen-programak eta -egitasmoak gauzatzeko. Helburu horiek bi eratakoak izan daitezke: batetik, lankidetza hartuko duten komunitateen eta herrialdeen baliabideak hobetzeko, hala nola oinarrizko azpiegiturak, ekipo-ondasunak eta era guztietako ondasun materialak, eta bestetik, herri horien finantza-ahalmena hobetzeko arlo batzuk garatze aldera, hala nola oinarrizko ekoizpena, gizarte-zerbitzuak, osasuna, hezkuntza, kudeaketa kooperatiboa eta mikroenpresen sorrera.\n2. Finantza-lankidetza da, orobat, garapenerako proiektuetarako ekonomia- eta finantza-ekarpenak egitea, baldin eta proiektu horiek interesik gabeko kreditu bitartez eratutako kapital-funts egonkor bilakatu badira, erabiltzaile berriek erabil ditzaten eta arian-arian xede berriak gauza daitezen. Halaber, hor sartzen da, oro har, elkartasunezko mikrokredituak eskaintzeko egiturak sortzeko xedea duten proiektuak finantzatzea.\n21. Artikulua - Ekintza humanitarioa\n1. Ekintza humanitarioa honako hau da: hondamendiek eragindako biktimei edo egoera biziki ahulean dauden herriei ematen zaien laguntza oro, bizirik iraun dezaten, edo beren eskubideak babestearren, duintasuna defendatzearren eta geroko garapenerako oinarriak jartzearren. Era berean, azpiegitura fisiko, ekonomiko eta sozialak birgaitu eta berreraikitzea eta zeinahi eratako hondamendien biktima diren herri eta komunitateen ahulezia-egoera urritu eta saihestea, hori ere bada ekintza humanitarioa.\n2. Ekintza humanitarioa dira honako hauek ere: elikagaietarako eta osasunerako laguntzak ematea; gatazka armatuetatik eta gerretatik, bai eta hondamendi naturaletatik ere baldin luzaroan irauten badute, ihesi doazenei eta horiengatik herrialdearen barruan desplazatuak izan direnei laguntzea; hondamendiei aurre hartzea; egoera horietan daudenen kasuan gertatu ohi diren giza eskubideen urraketak salatzea; edo eskabide horiek babesteko proiektuak aurrera eramatea.\n22. Artikulua - Larrialdietako laguntza humanitarioa\n1. Hondamendi naturalek edo gatazka armatuek eragindako zoritxarreko egoeretan ematen den laguntza berehalakoa, horixe da larrialdietako laguntza humanitarioa; horren bitartez, bizirik irauteko funtsezko diren ondasunak eta zerbitzuak ematen zaizkio jende multzo bati, pertsonen bizitza salbatzearren; hala nola, osasun-laguntza, aterpea eta elikadura.\n2. Larrialdietako laguntza humanitarioak, eskura dagokeen finantzaketa publikoaz gain, izan dezake bestelakorik ere, hala nola larrialdi jakin batzuetan Euskal Autonomia Erkidegoko herritarrek, nahi izanez gero, laguntzeko irekitako berariazko funtsen bidezko finantzaketa.\n3. Larrialdietako laguntza humanitarioa Eusko Jaurlaritzak koordinatuko du, Garapenerako Lankidetzaren Euskal Kontseiluaren barruan berariaz horretarako eratutako batzorde batekin batera.\n4. Larrialdietako lehentasun-indikadoreak sortuko dira, larrialdietako laguntza humanitarioak hobeto erabakitzen laguntzeko.\n23. Artikulua - Garapenerako heziketa\n1. Garapenerako heziketa honako xede hauek dituena da: Iparraldearen eta Hegoaldearen garapen ezberdinarekin zerikusia duten arazoen arrazoi eta ondorioak ezagutaraztea, herritarrengan arazo horien gaineko kontzientzia kritikoa piztea eta arlo horretan elkartasunezko eta konpromiso aktiboko jarduerak eragitea. Garapenerako heziketaren kontzeptuaren barruan sartuta daude gizartean sentsibilizazioa eragiteko ekintzak, prestakuntza-ekintzak eta ikerketa-ekintzak.\n2. Lege honen 5.4 artikuluan ezarritakoa aplikatze aldera, urte anitzeko planetan eta urtebeteko planetan honako hau aurreikusiko da: baliabide ekonomiko erabilgarrien zati bat garapenerako heziketarako ekimen eta proiektuetarako erabiltzea.\n24. Artikulua - Garapenerako lankidetzaren moduak\n1. Euskal Autonomia Erkidegoko herri-administrazioek, zuzenean nahiz lege honen 9. artikuluan aipatutako lankidetza-eragileen bitartez, lankidetza hartzen duten herrialdeetako erakunde eta entitateekin batera lankidetza-ekintzak gauzatzea, horixe da alde biko lankidetza.\n2. Alde anitzeko lankidetza, berriz, hau da: Euskal Autonomia Erkidegoko herri-administrazioek, beren eskumenen esparruan, nazioarteko erakundeek sustatutako garapenerako lankidetza-proiektu eta -programetan parte hartzea, betiere lege honekin eta indarrean dauden planetan ezarritakoarekin bat etorriz.\n25. Artikulua - Laguntzak eta diru-laguntzak\n1. Euskal Autonomia Erkidegoaren Administrazio orokorrak, laguntzen eta diru-laguntzen bitartez, garapenerako gobernuz kanpoko erakundeen garapen-proiektu eta -programak finantzatu ahal izango ditu, bai eta irabazi-asmorik gabeko beste entitate batzuenak ere. Erakunde horiek, betiere lege honen 10. artikuluan ezarritakoa betez, urte anitzetako gida-planean eta urteko planetan ezarritako aurreikuspenekin bat etorrita aurkeztu beharko dituzte beren proiektuak eta programak.\n2. Era berean, Administrazioak nazioarteko erakunde espezializatuekin, instituzio eta entitateekin -publiko nahiz irabazi asmorik gabeko pribatuekin- egindako lankidetza-hitzarmenen bitartez finantzatu ahal izango ditu lankidetza-proiektu eta -programak, betiere lege honetan aipatutako printzipioekin eta helburuekin eta urte anitzeko gida-planean eta urtebeteko planetan ezarritako aurreikuspenekin bat etorriz.\n3. Garapenerako lankidetzaren arloan laguntzak emateko egiten diren deialdietan aurkeztutako programek eta proiektuek finantzaketa publikoa lortzeko bete behar dituzten eskakizunak, erregelamendu bidez arautuko dira. Era berean, hitzarmenen kasuan, garapenerako lankidetzarako orotara aurreikusita dauden baliabide ekonomikoen artetik mota horretako laguntzetarako gehienez ere emango den diru-kopurua zehaztuko da.\n4. Artikulu honetako 1. paragrafoan aipatzen diren programa eta proiektuetan, finantzaketa publikoa jasoko duen entitateak bazkide bat eduki beharko du proiektu edo programa hori gauzatuko den tokian bertan. Tokian tokiko bazkide horrek nortasun juridikoa eduki beharko du, dena delako herrialde horretan aplikatzekoa den legeriaren arabera, non eta ez den gertatzen horretarako ezintasun ageriko bat.\n5. Artikulu honetako 1. paragrafoan aipatzen diren entitateek egoitza edo ordezkaritza eta administrazio-egitura egonkorra eduki beharko dute Euskal Autonomia Erkidegoan. Gainera, Euskal Autonomia Erkidegoko herri-administrazioetatik jasotako funtsen bidez finantzatutako programak eta proiektuak Euskaditik bertatik zehaztu eta kudeatzeko bestekoa izan beharko du, egoitza edo ordezkaritza eta administrazio-egitura egonkor horrek.\n26. Artikulua - Garapenerako lankidetza-ekintzak ebaluatzea\n1. Eusko Jaurlaritzak garapenerako lankidetzaren tresnak eta planak ebaluatuko ditu aldika-aldika, tresna eta plan horien helburuak nola bete diren neurtze aldera, bai eta geroagoko ekimenen nondik norakoa zehazte aldera ere, batez ere lau urteko eta urtebeteko plan hurrenez hurrenekoen nondik norakoa.\n2. Aurreko paragrafo horretan ezarritakoa bete beharko den arren, Eusko Jaurlaritzak garapenerako lankidetzaren politika publikoa kanpotik ebaluatu dadila erabaki dezake, baldin eta hori egokia dela uste badu lankidetza-ekimenen eragina ezagutu eta hobetze aldera.\nGARAPENERAKO LANKIDETZAKO LANGILEAK\n27. Artikulua - Garapenerako lankidetzako langile profesionalak\n1. Garapenerako lankidetzako langile profesionaltzat honako hauek joko dira: garapenerako gobernuz kanpoko erakundeek eta irabazi-asmorik gabeko beste erakunde batzuek, garapenerako lankidetzako programak eta proiektuak lekuan bertan gauzatzen laguntze aldera, kontratatutako langileak.\n2. Langileen Estatutuak eta indarrean dagoen lan-arloko gainerako legeriak xedatutakoa izango da langile horien araubidea.\n28. Artikulua - Garapenerako lankidetzako langile boluntarioak\n1. Garapenerako lankidetzako langile boluntariotzat honako hauek joko dira lege honen ondorioetarako: garapenerako lankidetzako eragileek sustatzen dituzten garapen-programak eta -proiektuak lekuan bertan kudeatzeko edo gauzatzeko ekintzetan parte hartzeko konpromisoa askatasunez hartua duten pertsona fisikoak. Lege honen xedapenak eta boluntarioei buruzko ekainaren 25eko 17/1998 Legea bera izango dira langile horien araubide.\n2. Garapenerako lankidetzako eragileek, atzerrian ari diren langile boluntarioei dagokienez, betebehar hauek dituzte: boluntarioei, atzerrian dauden bitartean, bizitzeko oinarrizko beharrizanetarako, ostatu eta joan-etorrietarako behar dituztenak emango zaizkiela bermatu behar dute, eta dena delako programa edo proiektu horretan egin beharreko jarduerarako behar beste baliabide emango zaiela.\n3. Garapenerako lankidetzako eragileek aseguru bat kontratatu behar dute boluntarioarentzat. Aseguru horrek gaixotasun- eta istripu-arriskuak, herriratze-gastuak eta hirugarrenekiko erantzukizun zibila aseguratu behar ditu.\n4. Boluntarioei buruzko ekainaren 25eko 17/1998 Legeak 8.3 artikuluan ezarritakoarekin bat etorriz, garapenerako lankidetzako eragileek eta programa edo proiektu jakin bati atxikita atzerriratuta dagoen boluntarioak, lankidetza-hitzarmen bat sinatu behar dute, eta, hitzarmen horretan, honako hauek egon beharko dira zehaztuta: batzuen eta besteen eskubideak eta betebeharrak, boluntarioak eskainiko duen lankidetzaren zehaztasunak, eta boluntarioek lankidetzan arituko diren herrialdeko legeak ezagutu eta errespetatzeko konpromisoa.\n29. Artikulua - Euskal Autonomia Erkidegoko herri-administrazioetako langileak\n1. Herri-administrazioen zerbitzura lan egiten duten langileek, garapenerako lankidetzako programa eta proiektuetan edo ekintza humanitarioetan parte hartzen badute garapenerako lankidetzako langile profesional edo boluntario gisa, zerbitzu berezien egoerara edo pareko beste batera igaroko dira jarduera horretan diharduten artean, eta aplikatzekoa den araudian administrazio-egoera horri dagozkion ondorioak aplikatuko zaizkie.\n2. Euskal Autonomia Erkidegoko herri-administrazioek, aplikatzekoa den araudiaren barruan, sustatu eta erraztu egingo dute beren langileek garapenerako lankidetzako programa eta proiektuetan parte har dezaten, batez ere haien ekarpena biziki onuragarria izan daitekeenean, haien kualifikazio profesional eta teknikoarengatik eta garapenerako lankidetzako ekintza jakin horren arloan duten esperientziarengatik.\nLehena - Erakundeen arteko lankidetza eta koordinazioa\n1. Eusko Jaurlaritzak, Garapenerako Lankidetzaren Erakunde arteko Batzordearen barruan eta Garapenerako Lankidetzaren Euskal Kontseiluaren barruan, egoki diren ekimenak sustatuko ditu honako xede hauek betetze aldera: erakundeen artean lankidetza eta koordinazioa handiagotzea; garapenerako lankidetza-ekintzetarako izendatutako funtsak eraginkortasun eta eragimen handiagoz kudeatzea; eta, bereziki, Euskal Autonomia Erkidegoko herri-administrazioek elkarrekin sustatutako eta finantzatutako programak eta jarduketak artikulatzea.\n2. Horretarako, Eusko Jaurlaritzak, garapenerako lankidetzaren arloan eskumena duen sailak proposatuta, eta Garapenerako Lankidetzaren Euskal Kontseiluak txostena eman ondoren, egoki diren neurriak hartuko ditu ekimen horiek artikulatze aldera, eta Eusko Legebiltzarrari emango dio neurri horien berri.\nBigarrena - Euskal Autonomia Erkidegoaren garapen-lankidetzarako baliabideak\nNahiz eta aurrera egin behar den, gainerako herri-administrazioekin batera, produktu gordinaren % 0,7 betetzeko bidean, Euskal Autonomia Erkidegoko Administrazioak arian-arian gehituko ditu garapen-lankidetzarako eta nazioarteko elkartasunerako ekarpenak, 2012ko aurrekontu orokorretan ezarritako gastu osoaren % 0,7 izan daitezen.\nLehena - Garapenerako lankidetzari buruzko diru-laguntzen araudiaren indarraldia\nGarapenerako lankidetzako tresnei dagokienez lege honetan aurreikusitako araudia erregelamendu bidez garatzen ez den artean, indarrean jarraituko dute Garapenean Lankide Izateko eta Laguntzeko Funtsaren kontura emandako laguntzak arautzen dituzten dekretu eta aginduek, bai eta funts horren Kudeaketa Batzordea arautzen dutenek ere.\nBigarrena - Garapenerako Lankidetzaren Euskal Kontseiluaren arauketa\nGarapenerako Lankidetzaren Euskal Kontseilua dekretuz arautzen ez den artean -lege honen 16. artikuluan aipatzen da organo hori-, organo horren osaera eta jardunbidea honako xedapen hauek oinarri hartuta arautuko dira: martxoaren 24ko 53/1998 Dekretua, Euskadiko Garapen Lankidetzarako Aholku Batzordea sortzekoa, eta otsailaren 1eko 22/2000 Dekretua, aurreko hori aldatu zuena.\nLehenengoa - Garapenerako Lankidetzaren Euskal Agentzia\nGarapenerako Lankidetzaren Euskal Agentzia arduratuko da garapenerako lankidetzaren arloko politikaren plangintza egiteko eta politika hori koordinatu, kudeatu eta egikaritzeko. Hori dela eta, Eusko Jaurlaritzak, lege hau indarrean sartzen denetik sei hilabeteko epean, lege-proiektu bat aurkeztuko du Eusko Legebiltzarrean, agentzia hori Euskal Autonomia Erkidegoko Administrazio instituzionaleko erakunde izaeraren sortzeko.\nBigarrena - Indarrean hastea\nLege hau Euskal Herriko Agintaritzaren Aldizkarian argitaratu eta biharamunean sartuko da indarrean.


«Kronikariekin ditudan trukeak izan dira une ederrenak lau urteotan» | «Kronikariekin ditudan trukeak izan dira une ederrenak lau urteotan» – iparraldekohitza\nEuskal Irratietako ‘Hitz eta putz’ irratsaioak lau urteko bideari emango dio amaiera bihar. Idiederrek gidatu du emankizuna arratsaldero, eta datorren denboraldian «mundu errealera» itzuliko dela iragarri du.\nMomentu ederrenak asko izan dira. Ez zait anekdota bat bereziki heldu gogora; gehienetan, kronikariekin ditudan trukeak dira hoberenak, edo gomuta batzuk, egunerokoan, bestea baino gehiago hartzen zaituen ala hunkitzen zaituen horietakoa. Azkenean, hori da ere emankizunean falta zena: nire bakardadeari aurre egiteko talde oso bat, egunero horretan ari dena, eta emankizun horretan egunero bi, hiru edo lau izatea, dirua duten irratietan bezala. Hori zaigu falta. 10-15 minutuz kronikak egiten dituzularik, bakarrik, parean ez duzu inor. Zaila da biziaraztea ideia bat, momentu bat. Aspaldidanik nuen ametsa zen eguneroko talde bat edukitzea… Baina dirurik ez, dirurik ez. Irrati publiko batera joan behar nuke horrelako zerbait egiteko, baina irrati honetan beste proiektu bat defendatzen dugu.


Bapatean taldearen “Baserriko porrusalda”, Gasteizen | Nontzeberri\nHasiera/ESZENA/Bapatean taldearen “Baserriko porrusalda”, Gasteizen\nBapatean taldearen “Baserriko porrusalda”, Gasteizen\nGasteizeko Santa Maria Plazan, bihar, ekainak 11, 18:30ean, Bapatean taldeak Baserriko porrusalda euskarazko antzezlana egingo du.\nBapatean Zirko taldea Israel Cuadrado eta Odei Arregi dira, eta euren hitzetan, porrusalda bereziak jateko modu asko daude, “kozinatzen dugun eran jaten dugu, maitatzen dugun eran kozinatu, eta kozinatzen dugun moduan maitatu” horixe da kontatu nahi dutena: bizitza, errezeta batean kontatuta, eta bi pertsonaia su geldoan.\nEurek dioten moduan, “porrusalda, errezeta aski ezaguna, eta gurea, kozinatzeko modu paregabea. Gastronomia, lurreko produktuak, betiko jendea, herri kirolak, famili jakintza, barazkiak juliana erara, baratza, slow food-a, Zen filosofia. Jaten duguna al gara? Edo garenetik jaten dugu? Ez dagoelako gauzak egiteko modu bakarra, guk gurea aldarrikatzen dugu. Baserriko porrusalda!”\nBikotea Ataurin (Araba) bizi da eta Gasteizko Antzerki proiektuarekin bat egin ondoren, Taberna, Tenderete edo Loopas Luthier bezalako ikuskizunak sortu dituzte, beti zerbait berri sortzeko asmoz. Zirkua, clown, dantza eta txotxongiloekin, Atauri Art jaialdi txikia antolatzen dute arrakasta handiarekin.


ohar legala - Tolosaldea IKT - Igeriketa Kirol Taldea\nInformazioaren eta Merkataritza Elektronikoaren Gizartearen Zerbitzuen Legeak (LSSICE) bere 10. artikuluan xedatzen duena betez, jasota geratzen da www.tolosaldeaikt.eus domeinu-izena duen web gunea Tolosaldea Igeri Kirol Taldearena dela CIF: G20855258; helbidea: Usabal Polikiroldegia, 20.400 Tolosa (Gipuzkoa), Euskal Herria; telefonoa: (+34) 667 631 742\nwww.tolosaldeaikt.eus web guneak, bere egitekoa betetzeko, testu-edukiak, eduki grafikoak, ikus-entzunezkoak, plastikoak, informatikoak eta teknikoak banatzen ditu. Aipatu edukien copyright-a Tolosaldea Igeri Kirol Taldearena da, eta, eduki horiek erabiltzaileak erabili ahal izateko, erabiltzeko kondizio hauetan jabetza intelektualaren eskubideen gain zehazten diren klausulei jarraitu behar zaie.\nwww.tolosaldeaikt.eus web guneko edukiak obra intelektualtzat hartzen dira eta Estatuan eta Europan indarrean dagoen Jabetza Intelektualaren Legeak babestuta daude. Copyright-aren titularrak baimena ematen du edukiak baldintza hauen arabera erabiltzeko:\nwww.tolosaldeaikt.eus web gunera estekak ezartzeko kondizioak. www.tolosaldeaikt.eus atari hezigarriarekin hipertestuak ezartzea nahi duten zerbitzu-emaileek posta elektronikoko helbide honetan eska ditzakete: info@tolosaldeaikt.eus LSSICE legearen 17.1 artikuluan ezarritakoaren arabera, titularrak, edukietara edo bilaketa-tresnetara egindako estekak ezabatu edo baliorik gabe utz ditzake, betiere legez kontrako jarduera edo informaziodun estekak direnean edo kalte-ordaina jaso dezaketen hirugarrenen eskubideak edo ondasunak kaltetzen direnean.\nWeb gunearen titularrak, Tolosaldea Igeri Kirol Taldeak, ez du bere gain hartzen jabetza intelektualaren legeak babestutako elementuei dagokienez erabiltzaileek egin lezaketen erabilera desegoki edo lege-urratze posibleen ondoriorik, ezta gai honi buruz zehaztu diren erabiltzeko kondizioak urratzeari dagokionez ere.\nTolosaldea Igeri Kirol Taldeak www.tolosaldeaikt.eus atariak jasotzen dituen eduki hezigarriaren eta informazioaren eguneratzea eta zehaztasuna zainduko ditu, betiere informazio orokorra denean eta ez pertsona edo erakunde edo organismo ofizialei dagozkien zirkunstantzia zehatzei dagozkienak direnean. Edukien autoreek emandako iritziez ari garenean, Tolosaldea Igeri Kirol Taldeak ez du hartzen erantzukizunik bere gain, gunearen erantzule gisa ez baitu gunearen egiazkotasunaz edo zehaztasunaz edo zintzotasunaz erantzuten.\nTolosaldea Igeri Kirol Taldeak ez ditu bere gain hartzen web gunean eskainitako zerbitzuetarako sarbideari, funtzionamenduari eta eraginkortasunari dagokienez une batean sor litezkeen akats teknikoen ondorioak, ezta aipatu zerbitzuak zergati teknikoengatik, zorizkoengatik edo ezinbestekoengatik eteteari edo bertan behera uzteari dagokionez ere.\nArgibide gehiagotarako, edota iradokizunak edo proposamenak egiteko, info@tolosaldeaikt.eus helbide elektronikora jo dezakezue, edota erabiltzaileentzako arreta-zerbitzuko telefonora: (+34) 667 631 742, edota posta-helbide honetara: Tolosaldea Igeri Kirol Taldea, Usabal Polikiroldegia, 20400 Tolosa (Gipuzkoa).\nwww.tolosaldeaikt.eus webguneak cookieak erabiltzen ditu nabigazioa erraztu eta hobetzeko helburuarekin. Cookie bat web zerbitzariak erabiltzailearen disko gogorrean utz dezakeen testu artxibo bat da; helburua erabiltzailea berriz ere konektatzen denean identifikatu ahal izatea da. www.tolosaldeaikt.eus webguneak berak sortutako cookieak bakarrik irakurriko ditu. Tolosaldea Igeri Kirol Taldeak erabilitako cookieak bakarrik erabiltzaile eta ordenagailu jakin bati lotzen zaizkio, eta ez dute izaera pertsonaleko beste datu batzuetan sartzeko aukera ematen. Nabigatzaile gehienek era automatikoan onartzen dute cookien erabilpena, baina erabiltzaileak nabigatzailea konfigura dezake cookie bat jasotzen duenean ordenagailu pantailan mezu bat jaso eta cookie hori bere disko gogorrean instalatzea eragozteko. Ahalik eta zerbitzu onena emateko eta erabilera errazteko asmoz, www.tolosaldeaikt.eus webguneak IP helbidea erregistratu egiten du. Horrela bisitatutako orrien kopurua, bisita kopurua eta bisitarien jarduera eta erabilera maiztasuna zenbatu ahal izateko.


Eusko Ekintza Alderdiaren legalizazioa | Eusko Ekintza\n← Legalización del partido Eusko Ekintza\nAberri Egunaren atarian, Etorkizunari heldu →\nIragan den abenduaren 22an Altsasun Eusko Ekintza alderdia aurkeztu genuen, eta hainbat hilabete eman dugu alderdia legalizatzeko tramiteak burutzen. Tramite hauek eta legeztapen bera, funtsezkoak ziren aurreneko hilabete eta urtetan eman beharreko urratsak finkatzen joateko.\nAzkenean, esan dezakegu jada Eusko Ekintza alderdiak legalizazio osoa lortu duela. Hala ere, eta alderdiaren aurkezpenean esan genuen bezala, legalizazioa lortu izanak, ez du ahaztarazi behar “Alderdien Legea” delakoa indarrean dagoela eta lege antidemokratiko hau ezabatu arte, euskal alderdi politiko guztion jarduna mugatua egongo dela. Indar demokratikoen helburua eta betebeharra lege okerrak aldatzea eta zuzentzea da. Eusko Ekintzaren helburuen artean, Alderdien Legea bertan behera geratzea eta bere ondorio soziopolitiko eta judizial guztiak zuzentzea izango da.\nEgun, oraindik ere, milaka eta milaka euskal herritarron eskubide zibil eta politikoak ukatuta daude eta honek errotik egindako aldaketa eskatzen du. Alderdien legea ukazio honen adierazle garbienetarikoa da, eta indarrean dagoen bitartean “garai politiko berriez” zein “politikan aritzeko berdintasunez” mintzatzea errealitatea ukatzea besterik ez da. Legeriaren barnean legalki aritzeko, derrigorrezkoa da legediaren onarpena. Horrek ez du esan nahi, gure kasuan, legedi horren okerrak, gehiegikeriak eta injustiziak salatzeari uko eginen diogula. Gure inguruko ia edozein demokraziak, bere egitura juridiko politikoa erabat edo partzialki aldatzeko nahia onartzen du. Espainiar Estatuan berriz, sarriegi aldaketa politikorako nahia delitutzat jotzen da.\nLegalizaziorako tramitea bukatutakoan, Ezker Abertzaleren hainbat korrontek zein sentsibilitatek osatu duten alderdi hau abian da.\nGure barneko aniztasuna eta hamaika kolore onartzen, zaintzen eta maitatzen ditugu; are gehiago, sentsibilitate ezberdinei antolatzeko eta ekarpenak egiteko bidea eta erraztasunak emango dizkiegu, Ezker Abertzalea beti anitza izan baita, eta bere aniztasunean datza, hain zuzen 1930tik bere jaiotzatik hona, izan duen indar eraldatzaile eta askatzailea euskal jendartean.\nJakin badakigu, egungo jendartearen ezaugarriengatik alderdi klasikoen ereduak ez duela garai bateko balio bera. Hori dela eta, garai historiko honek behar duen militante-aktibista kopuru andana bilduko duen Herritar Batasunaren sorkuntza izango da gure lehentasuna. Aspalditik hemen ezagutu dugun Herritar Batasuna eredua da hain zuzen, Europako ezker eraldatzaile ezberdinak bultzatzen ari direna.\nParadoxikoa iruditu arren, alderdi izaera hartu dugu alderdien egitura hertsia gainditukoduen Herritar Batasunaren sorrera hauspotzeko. Egungo aktibismo politikoak egitura malguak eta eraginkorrak behar ditu, oinarrizkoak diren antolaketa egiturak baztertu gabe. Tokian tokiko arazoak arin erantzuteko batetik eta erronka estrukturalei sendotasunez eta eginkorki heltzeko bestetik.\nHemendik aurrera, ezkertiar eta soberanista diren gainontzeko indar eta eragile soziopolitikoekin harremanetan jarriko gara. Harreman horietan, mahai gainean ezarriko dugun hausnarketa izango da, hain zuzen, Herritar Batasunaren inguruko indar metaketa. Herritar Batasuna Estatuekiko konfrontazio demokratikorako tresna baita, eta alderdi klasikoen eredua, berriz, Estatuek disidentzia politiko eta indar iraultzaileen asimilaziorako tresna.\nEzker Independentistak bere oinarri sozial osoa aktibatu eta antolatu behar du. Egungo sistema sozioekonomiko eta autonomista babesten duten indarrek, itxura eta keinuen gainetik, komuneko fronte bat osatzen baitute. Fronte sistemikoa osatzen duten indar horiekin ezinezkoa da akordio estrategikorik. Eredu sozioekonomikoa aldatu eta nazio zapalkuntzari bukaera emango dion indar metaketa, ezkerreko subiranotasunean ,ez beste inon, datza. Horrela izan da lehen, eta horrela da egun, Euskal Herrian.\nEsan bezala, Eusko Ekintza alderdia ez da alderdi klasikoa izango, ez dugu onartzen herritarrengandik bereiztuta dagoen kasta politikorik. Euskal Herria, bi Estatuek sozialki eta nazionalki ukatutako Herria da. Testuinguru honetan, ezkerreko militante abertzale batek, batik bat, herriari ematen dion zerbitzu eta konpromisoagatik definitu behar du bere burua.\nGaurtik gure 1.go Nazio Batzar Eraikitzailea eramango gaituen eztabaida prozesuari ekingo diogu. Udaberrian izango da eta bi ponentzia nagusi aztertuko ditugu: Ibilbide estrategikoa zehaztuko duen ponentzia politiko-ideologiakoa, eta Barne Egituraketarena.\nEztabaidan edota egituraketan parte hartu nahiko lukeen ezker abertzaleko kide, eledun eta zale orok helbide honetara jo lezake: info@euskoekintza.eu\nEuskal Herrian, 2013ko martxoaren 16an\nEsta entrada fue publicada en Deialdiak-Oharrak y etiquetada Altsasu, Eusko Ekintza, legalizazioa. Guarda el enlace permanente.\n2 respuestas a Eusko Ekintza Alderdiaren legalizazioa\nroberto Perez florez dijo:\nZeintzu dira ezberdintasunak Sortu eta Eusko ekintza taldeen artean? Nik pentsatzen nuen biak sozialistak eta abertzaleak zirela…\nEZberdintasunak baino, guk horrela ikusten dugu: “zer gehiago ezkaintzen diogu ezker abertzaleari? eta erantzunetako bat hau da: “esparrua zabaltzea”. Ezker Abertzalearen adierazpen poltikoa ez da inoiz alderdi bakarrean izan. Herritar Batasuna dugu tresnarik eraginkorrena eta Herritar Batasunean alderdiak , sindikatuak , herri-mugimenduak eta norbanakoak egon ahal izan beharko dira. Herritar Batasun handi horretan Eusko Ekintza zati bat baino ez da izango eta alderdi forma hartu dugu. Alderdi politiko ez ohikoa, horizontala eta kasta politikoa sortu nahi ez duena.


Gallardo taldeak 76 langile kaleratu ditu Corrugados Azpeitian | LAB SINDIKATUA\nIndustria Metalgintza Gallardo taldeak 76 langile kaleratu ditu Corrugados Azpeitian\nEspedientearen negoziazio epea amaitu denean, Gallardo Taldeak Corrugados Azpeitia eta Lasaorako mahai gainean jarritako proposamenean ez atzera egin. Gauzak honela, Azpeitiako plantila osoa, hau da, 278 langile kalera eta Lasaoko plantila erdia baino gehiago, hau da, 68tik 38 langile, kalera joateko arriskuan daude. Enpresa batzordeak Gallardoren eredu enpresarialak langabezia dakarrela salatu du eta instituzioei eskualde eta langileen interesak defendatu eta babestu ditzatela eskatu die.\nCorrugados Azpeitia, Corrugados Lasao eta Extremadurako beste bi enpresari eragiten dien espedientearen negoziazioa akordiorik gabe amaitu da. Ez da negoziaziorik eman, Corrugados Azpeitia eta Corrugados Lasaorako proposamenak aldaketarik gabe mantendu baititu Alfonso Gallardo Taldeak: Corrugados Azpeitiako plantila osoa, hau da, 278 langile kalera eta Corrugados Lasaorako plantila erdia baino gehiago, hau da, 68 langileetatik 38 langile kalera.\nGallardo Taldeak inposatu digun negoziazio formatuan ezinezkoa zen akordioa lortzea. Komiteek egindako proposamen guztiek ez dute ezertarako balio izan, Gallardo Taldeak ez ditu kontutan hartu eurek aurkeztatuko kontu ekonomikoei guk egindako zuzenketak. Ez du Corrugados Azpeitiarako langile guztiak kaleratzea baino beste irtenbiderik ikusi nahi. Gallardo Taldeak ez du negoziatu nahi izan.\nAzken egunotan, langileak nahastu nahian dabil Gallardo, kalerapenetan bolondres apuntatu nahi izango lukenari diru gehiago eskeiniz. Gaur, estrategia hori salatu nahi dugu eta kale egin duela esan daiteke langile kopuru txikia bakarrik bolondres agertu delako eta, aldiz, langile gehienak lanpostuak mantentzearen alde daudelako.\nJoko zikin honen emaitza ikusita, gaur Corrugados Azpeitian 80 kalerapen inguru gauzatuko dituela iragarri digu Gallardo Taldeak, horrela, Corrugados Azpeitia enpresak izan dezakeen etorkizunari muzin egiten dio. Gaurko kalerapenak Gallardok hasitako ihesaldiko beste pausutzat jotzen dugu.\nKalerapenekin, ezta plantila osoko kalerapenarekin ere, ez da guretzat borroka amaitzen, borrokak iraungo du azkenerarte, gure enpresa zabalik eta produkzioarekin mantentzeko azken aukera erabili arte.\nBestalde, denon artean arazo honi irtenbidea ematea lor genezakeela esan genuen, baina orain instituzioak ez dira dagokien papera jokatzen ari. Ez ditugu gure alboan ikusten une larri hauetan eta, horregaitik, Eusko Jaurlaritzari Gallardo Taldeari emandako 5 milioi euroko diru laguntza bueltatzen eskatzea exijitzen diogu eta Gipuzkoako Diputazioari ordaindu gabeko B.E.Z.A, 2 milioi euro, atzerapenez ordaintzea ez onartzea eta ordainketa orain eskatzea exijitzen diogu ere.\nHerri honek ez luke ongi ikusiko, bere interesak salbatzeagaitik, Gipuzkoan langileei eta instituzioei langabezia eta pobrezia uzten dien enpresarioaren mesedetan aritzea.\nGallardoren eredu enpresarialak kaltea baino ez du ekarri. Honen lekuko 316 familia gure eskualdean eta, ondorioz, Gipuzkoan. Honen aurrean, instituzioek probintzia, eskualde eta langileen interesak defendatu eta babestu beharko lituzke eta asmo hori publikoki egitea eskatzen diegu.


Zaindariak aurkitu ez dituenak | EIBZko liburutegia\nZaindariak aurkitu ez dituenak\n2013/11/29 -n liburutegia-kargitaratuta\nIñigo Astiz / 2013-11-29 / 558 hitz\nMikel Antzaren liburu bat, Jokin Urainen beste bat eta 23 presoren lanak biltzen dituen bilduma kaleratu du Ataramiñek.\nJoseba Sarrionandiaren aipu bat dakar gogora Oier Gonzalez Ataramiñe argitaletxeko kideak. Galtzetan gordetzeko koblak poemako lerro bakar bat. «Zaindariak paper bila ari dira zeldetan». Azaltzen du bere hautua Gonzalezek. «Poemak dio zaindariak paper bila dabiltzala. Ez dabiltza dinamita edo arma bila, eta aipu horrek oso ongi laburbiltzen du zein den espetxean sorkuntzak duen balioa, zaindariak paper bila aritzeraino». Eta zaindariek aurkitu ez dituzten horiek dira Ataramiñek argitaratzen dituenak. Hiru nobedade kaleratu dituzte aurten. Mikel Antzaren Z2 antzezlana, Jokin Urainen Agurra eta ohorea. Euskal militanteen heriotzaren kronika saiakera eta 23 presok idatzitako testuak batzen dituen bilduma.\nEspetxerik espetxeena da Antzaren lanaren abiapuntua. Zigor ziega. Eta hortik dator piezaren titulua ere, Antzak liburuaren hitzaurrean azaltzen duenez. «Aspaldian Jean Geneten Haute Surveillance itzuli nuen. Susak argitara eman zuen Zaindaritza zorrotza izenburupean. Antzezlan honetako pasarte batzuek badute haren oihartzunen bat. Eta izenburuak ere horri egiten dio erreferentzia: Zaindaritza Zorrotza: zaindaritza ber bi: Z2 ». Baina ez da hori bakarrik. Bere eskutitzetan ere hala izendatzen baitu Antzak Zigor Ziega: Z2. Eta hori da bere antzezlanaren erdigunea.\nAutoreak espetxeari begiratzeko gramatika berri bat bilatu duela dio Gonzalezek. Eta adibide bat ere jarri du hori frogatzeko. Zigor zelda deskribatu beharrak hizkuntza behartzera baitarama une batean antzezlaneko pertsonaia: «Nor etzan zen ni baino lehen lastaira honetan? Atzo. Nor etzango da ondoren? Bihar. Gaur, ni, gu gara. Hire gorputzaren kontra estututa, hire azala jantzita besarkatzen naut, harriduraz, gramatika ausartzen ez den lurraldetan, aditz laguntzailearen konbinatoriak etsi duen zingiran, maite gaitut».\nEstrasburgoko auzitegiak Parot doktrina bertan behera utzi, eta astebete darama kalean Jokin Urainek. 27 urte egin ditu espetxean, ordea. Kartzelan zegoela idatzi ditu aurrez bere liburu guztiak, eta han idatzi du Agurra eta ohorea. Euskal militanteen heriotza kronika saiakera ere. «Harribitxi bat da lan hau», adierazi du Mitxel Sarasketa Ataramiñe argitaletxeko kideak. Heriotza, hiletak eta dolua ditu gai nagusi Uriainek, eta hildako hainbat euskal militanteren senideen testigantzak jaso ditu. Azken hamarkadetakoak dira bildu dituen testigantza gehienak, baina atzera ere egiten du zenbaitetan. 1936ko gerran hildakoen senideen bizipenak biltzerakoan, kasu.\nDoluaren beharraz ere mintzo da idazlea. Hitzaurrean azaltzen du zergatik. «Ondo ikasi dugu euskal militante abertzaleen hiletak eta hilobiak, oroitarriak eta omenaldiak jo puntu lehenetsiak direla (…). Hileta horiek baliatu izan dituzte sarritan senideak areago mindu eta umiliatzen saiatzeko». Ahanzturaren isiltasunaren kontra, errespetuzko isiltasuna sortu nahi du idazleak, argitaletxeko arduradunen hitzetan.\nEspetxean sorkuntzak duen garrantzia azpimarratu du Karlos Apeztegiak. 21 urte egin ditu preso, eta aurreko astean gelditu zen aske. Bera da Ataramiñeren aurtengo testu bilduman parte hartu duen sortzaileetariko bat. Barruan idatzitakoez aritu da kanpoan. «Beharra bihurtzen da barruan dagoenarentzat sorkuntza espetxean, barruak husteko modu bat». Kronika bat idatzi du bildumarako, baina orotarikoak dira liburuan bildutakoak. Badaude poemak, badaude ipuinak, marrazkiak… «Euskal preso politikoen kronika intimo bat da liburua», azaldu du Gonzalezek. Besteak beste, Ekaitz Samaniego, Ekhiñe Eizagirre eta Ibon Muñoaren lanak batu dituzte, eta baita jadanik kalean diren Teresa Toda eta Txomin Troitiñoren piezak ere. Datorren astean kaleratuko duten Mikel Zarrabek egin ditu, gainera, hiru azalak.\nNobedadeez gainera, Mikel Orbegozoren Preso nago 2 komiki liburua argitaratu dute berriz. Durangoko Azokan egongo dira salgai guztiak, eta baita dendetan ere. Sakoneko helburua, baina, liburu gehiago ez ateratzea dela diote argitaletxeko kideek. «Guk ez dugu argitaletxe bokaziorik. Guk presoak kalean nahi ditugu, eta halako libururik argitaratu behar ez izatea».\nKategoria Berria egunkaria, Liburua, etiketak 2013, Agurra eta ohorea, Ateramiñe, Berria, Euskal militanteen heriotzaren kronika, Jokin Urain, Liburua, Mikel Antza, Z² by liburutegia. Gorde lotura.


"Barrez lehertzen naiz komikia irakurtzean; sintoma ona da" - Nafarroako Hitza “Barrez lehertzen naiz komikia irakurtzean; sintoma ona da” – Nafarroako Hitza\n“Barrez lehertzen naiz komikia irakurtzean; sintoma ona da”\n2020, urtarrilak 10 Elkarrizketak 686\nArroz ale bat, orburuak, kuiak edota te poltsatxoak. ¡Tierra, Trágame! komikiaren protagonistetako batzuk dira. Fruta eta barazkiez baliatu da Miriam Cameros (Iruñea, 1978) gizartearen “satira dibertigarri eta zorrotz bat” egiteko. David Priegorekin batera ondu du lana.\nZer bildu nahi izan duzu ¡Tierra, Tragame! liburuan?\nEgin nezakeen gibeleko garbiketarik onena izan da liburua. Egunero ikusten dudana ulertzen saiatzeko gonbita. Eta Daviden eta arkatz baten laguntzaz, barre algara erresiliente bihurtu dut oka. Zerbait groteskoa eta irrigarria egin nahi nuen, ikusten ari nintzenaren isla. Era berean, zirikatzeko asmoa dago, eta, hein batean, irakurleak egoerekin eta pertsonaiekin identifikatuta sentitzea nahi nuen.\nHorretarako, barazkiak eta frutak hautatu dituzu. Zergatik?\nMedikuntza txinatarreko eta makrobiotikako ikastaro batean izena eman nuen. Asko disfrutatu nuen. Kontua da nik ezin ditudala apunteak hartu marrazkirik gabe, eta bat-batean mundu oso bat azaldu zen nire aurrean: zer esango zioten elkarri tofuak eta haragiak? Ekialdeko herrialdetako azuki babarrunak eta hemengo indaba batek? Ustekabean ideia asko etorri ziren.\nProtagonistak baliatu dituzu gaur egungo gai sozialen inguruan kritika egiteko.\nPrekaritatea eta klase borroka ditut hizpide, baina baita harremanak, laguntasuna, maitasuna… Dena da neurriz gainekoa, nahita. Asko jolastu dugu sortzen; niretzat plazera da horrela lan egitea. Gustatuko litzaidake islatzea ikaragarri ongi pasatu dugula. Orburua da protagonistetako bat. Orburua mingotsa da, eta noren antza har zitekeen pentsatzen hasi nintzen. Adibidez, ikasketak bai, baina lanik ez dutenak. Tofuarekin berdin: laukia da, hotza, manufakturatua…. Hipster bat burura etorri zitzaidan.\nNon bildu dituzu eguneroko eszena horiek guztiak?\nEsan bezala, ikastaroa informazio iturri nagusia izan zen. Argi ikusi nuen zer egin nahi nuen, eta gero protagonista horiek guztiak elkarrekin hitz egiten jartzea izan da erronka. Horretarako, David Priego lagun eta gidoigileari eskatu nion laguntza. Bion artean landu dugu. Esan daiteke nik muntaketa eta zuzendaritza lana egin dudala, eta berak hitzak aukeratu dituela. Lan honetan ez dut ilustrazioan askorik sakondu. Gogoa nuen nire istorioak sortzeko. Ni ez naiz inoiz ilustratzaile obedientea izan, baina nire istorioak kontatu nahi nituen.\nIlustrazioari lotutako lan anitz egin dituzu, baina hau izan da zure lanik handiena?\nEsperientzia handia dut ilustrazioaren munduan, baina hau da egin dudan lanik handiena. Esperientzia ona izan da; oso ongi pasatu dugu egiten. Nahiko nukeen asteburu batean pentsatzen badut Davidekin horrelako istorioak sortzen jarraitzea imajinatzen dut. Barrez lehertzen naiz oraindik irakurtzen dudanean, eta hori sintoma ona dela uste dut. Orain dela lau urte hasi ginen, eta lana erabat autogestionatua izan da, Bruguera saria iritsi arte. Egia da momentu gogorrak eta krisiak izan ditugula, baina lortu dugu.\nSaria jasotzea nolakoa izan da zuentzat?\nSariaren lehen edizioa da, eta gure liburua saritu dute. Oso pozik gaude. Aitortza handia da, eta, batez ere, lasaitasuna hartu dugu: norbaitek balioetsi du, eta atsegin du. Argitaletxeen munduan arriskatzen duen obrak bidea izatea askotan zaila da. Horregatik, atzean lehiaketa bat egoteak babes handia ematen digu. Nire ustez, bazen tarte bat ez zela argitaratzen zerbait hain ganberroa, lotsagabea eta freskoa.\nUmorea oso presente dago, baina baita kritika soziala ere. Hori izan da helburua?\nHain anarkista izan da sormena, ez genuen pentsatu zer ari ginen sortzen. Orain, pausatzearekin batera, ikusten ari naiz. Uste dut azkarra eta zorrotza dela komikia, zuhurra, eta kolpe handiak dituela. Gainera, gai asko jorratzen ditu. Ez da bakarrik izan barrenak hustea; zerbait eraiki dugu umoretik. Horrez gain, liburuak itxaropenerako bidea ematen du. Zaintzari buruz ari gara.\nOso libreak izan zarete sortzean?\nGrinaren arabera sortzen dut, batzuetan gehiago eta beste batzuetan gutxiago. Honakoan, presiorik gabe lan egin dugu, nahi genuena sortuz. Esajeratu dugu. Halaber, konturatu gara orain dela lau urteko ideia eroak oraindik ere indarrean daudela; are gehiago, horietako asko naturalizatu ditugula.\nKasu honetan, errealitateak fikzioa gainditu du?\nBai. Horrek beldurra eman digu. Muturreko pertsonaiak sortu genituen, eta, egun, gizartearen parte dira, egunerokoan ikusten ditugu. Nola gertatu ote da?\nHorregatik diote pertsonaiek “lurrak irents gaitzala”?\nKritika hori egin nahi izan dugu: ez badugu ezer egiten pikutara goazela. Lurra ari da abisuak ematen, eta guk kasurik ez. Oinarri ekologista du liburuak, eta manifestazio batekin hasten da. Horren inguruan dabiltza protagonistak. Barazki ekologikoak eta agente kontserbagarriak daude, adibidez. Hamaika metafora eta konparazio bildu ditugu. Arroz zuria, kasurako; jadanik oso prozesatua dago, eta ez du nutrienterik gordetzen. Gu izan gaitezke, bizitza eta mundutik erabat deskonektatuta. Hitz jokoak ere oso presente daude.\nBigarren zatia eginen duzue?\nBai, gure asmoa hori da. Apirilean hasiko gara elkarrekin berriro sortzen. Guregan eragin handia izan du liburuak. Horrez gain, euskarara itzuli nahi dugu. Aukerak aztertzen ari gara, eta gustatuko litzaiguke hurrengo Durangoko Azokarako prest izatea. Liburua itzultzea sortzea bezain lan dibertigarria izatea gustatuko litzaidake.\n« Boteretzen laguntzeko tresna\nMendi arteko oroitzapenak »


Ignacio Iturbide - Wikipedia, entziklopedia askea.\nBilbo, 2013 (63/64 urte)\nIgnacio Maria Iturbide Alkain "Piti", baita ere "El Chico" (Hernani, 1949-Bilbo, 2013), eskuin muturreko militantea, poliziaren kolaboratzailea eta delinkuente ospetsua, Gipuzkoako heriotzaren triangeluan zazpi pertsona hil zituen eta beste bi elbarrituak utzi zituen. Beste saikera batzuk ere egin zituen, Hernaniko alkatearen aurkako erasoa tartean. Halaber, eskuin muturreko taldeen izenak erabiliz (Triple A, Batallón Vasco-Español), beste eraso biolento ugari burutu zituen.\n2 Heriotzaren triangelua\n3 Atxiloketa eta epaiketa\n5 Eraildako guztiak\nIgnacio Iturbide Alkain, 1949an jaio zen, Hernaniko familia batean. Eskuin muturreko eta poliziarekin harreman estuak izan zituen Jesus Arrondo "Cocoliso" salatariari ezagutu ondoren. Cocolisok 1974an ezkerreko bi militanteen heriotzarekin lotuta egon zen: Roque Méndez eta Jose Luis Mondragón. Cocolisoren eskutik Iturbide polizien giroan sartu zen. Hasieran Hernaniko Orbegozo lantegian zinpeko zaintzaile gisa lan egin zuen. Geroago, 1976an, Amorebieta udaltzain gisa aritu omen zen zeren eta ordurako bere aktibitateak beste motatakoak baitziren. Urte horietan lehenengo erasoak egotzi egin zitzaizkion: 1975an Eduardo Moreno Bergaretxeren gurasoek Irunen zuten etxea metrailatu zuen eta Zarautzen Juan Paredes Manot, “Txiki”ren ama eta arreba jipoitu zituen. 1978an lehen kondena ezagutu zuen Donostiako Euskadiko Partidu Komunistaren eta Askatuak saski-baloiko taldearen egoitzak erretzeagatik. Bost hilabetetan, ezagutzen zuen jendeari esker, kalean zegoen.\nEspetxetik atera ondoren Ladislao Zabala Soltxaga ezagutu zuen. Hau bera baino bost urte gazteago zen eta haren familia frankismoarekin lotura handia izana zuen (haren aita, Jose Maria Zabala, Aldundiaren lehendakariordea izan zen). Zabalari esker Iturbide beste gazte faxistak ezagutu zituen eta haiekin talde bat osatu zuen: Jesús Jiménez Cortázar, Benito Santos, José Luis Jiménez Clavería eta Rogelio González Medrano. Guztiek armak zituzten eta eskuin muturreko munduan ospe handia zuten.\nHeriotzaren triangelua[aldatu | aldatu iturburu kodea]\n1979an hilketak hasi ziren. 1979-1981 bitartean Andoain, Hernani eta Astigarraga artean (Gipuzkoa) Ignacio Iturbide Piti eta Ladislao Zabala ultraeskuindarrek atentatu sorta bat egin zuten. Biktima gehienek ez zuten politikoki ardura handirik eta, batzutan, ez ziren ezta ezker abertzalekoak. Eraso haietan, gutxienez zazpi herritar hil eta beste batzuk zauritu zituzten. Erasoen ardura Batallón Vasco Español eta Triple A erakundeek hartu zuten beren gain; espainiar estatuak Euskal Herriko gatazkaren esparruan eginiko kontrainsurjentzia operazioei loturik zeuden. Erasoak SEAT 127 berde batekin egiten zuten eta laster erasotzaileen profila ezaguna egin zen zeren eta ez baitzuten ezta aurpegia ezkutatzen ere. Dena dela, haien inpunitatea erabatekoa izan zen, askoren ustez, Jesús Martínez Torres Gipuzkoako komisari orokorraren laguntzari esker.\nAtxiloketa eta epaiketa[aldatu | aldatu iturburu kodea]\n1981eko martxoaren 4an, Ladislado Zabala eta Ignacio Iturbide atxilotuak izan ziren. Azkenean, Torresek berak erabakia hartu behar izan zuen. Poliziak Heriotzaren triangeluan burututako eraso guztiak egotzi zizkieten. Hala ere, asteak ziren haien izenak arduradunak gisa zabalduak zeudela. Haien aurkako epaiketa 1985eko ekainaren 7an hasi zen, Madrilgo Audientzia Nazionalean. Iturbideren abokatua Antonio Muñoz Perea izan zen, Jaime Miláns del Bosch kolpezalearen beraren abokatua, alegia. Epaila Batallón Vasco Españolen bost kideen aurka izan zen. Iturbide ez zuen hitz egin baina bai esan zuen biktimak "separatistak" zirelako aukeratzen zituztela. Epailak zazpi hilketa leporatu zizkion Iturbideri eta 231 espexte-urteak ezarri zizkion. Dena dela, hamar urte geroago kalean zegoen; espetxe urte horiek Zamorako espetxean eman zituen. 1998an berriro atxilotua izan zen, Valentzian, armak legez kanpo edukitzeagatik. Lliriako epaitegian deklaratu zuen eta beste kideekin batera libre gelditu zen. 2001an bere izena berriro agertu zen Nafarroan mugitzen zen atrakatzaile talde batekin lotuta. Ordurako Bilbon bizi zen.\n2013ko ekainean Bilboko mendi batean hilda agertu zen. Gorpua eserita zegoen zuhaitz baten kontra.\n(Gaztelaniaz):Iturbideri buruzko Iñaki Egañaren artikulua.\n(Gaztelaniaz):Iturbideren heriotza, 2013/06/06.\nOrriaren azken aldaketa: 27 otsaila 2021, 01:55.


Argitalpen data: 2020/01/30\nJenkins LTS, 2.204.1 eta lehenagoko bertsioak;\nJenkins weekly, 2.218 eta lehenagoko bertsioak.\nJenkins-ek bere core-ari eragiten dioten 7 ahultasun antzeman ditu, bat kritikotasun baxukoa, bost ertainekoak eta bat altua. Autentifikaziorik gabeko urruneko erasotzaile batek komunikazioen zifratua arriskuan jar lezake, sisteman zerbitzuaren ukapen egoera eragin edo bertatik informazioa eskuratu.\nJenkins LTS, 2.204.2 bertsiora eguneratzea;\nJenkins Weekly, 2.219 bertsiora eguneratzea.\nKritikotasun altuko ahultasunaren jatorria da zifratuaren parametroen berrerabilpen oker bat protokoloan. Autentifikatu gabeko urruneko erasotzaile batek komunikazioen zifratua arriskuan jar lezake, eta kaltetutako Jenkins agenteetatik Jenkins maisura konekta liteke. Ahultasun horretarako CVE-2020-2099 identifikatzailea erabili da.\nKritikotasun ertaineko ahultasunetarako honako identifikatzaileak erreserbatu dira: CVE-2020-2100, CVE-2020-2101, CVE-2020-2102, CVE-2020-2103, CVE-2020-2104.\nKritikotasun baxuko ahultasunari CVE-2020-2105 identifikatzailea esleitu zaio.


Industria diseinua isern.com / Patentes y Marcas\nIndustria diseinua Inprimatu\nDiseinuak gero eta garrantzia handiagoa du\tDiseinuak eskubide esklusiboa ematen dio jabeari produktu osoaren edo haren zati baten itxurari dagokionez, are zehatzago haren lerroei, koloreei, formari, ehundurari edo materialei edo haren apainketari dagokienez. Bi dimentsiokoak edo hiru dimentsiokoak izan daitezke diseinuak.\nIndustria Diseinuak legeria oso desberdina du herrialdearen arabera. Europar Batasunean Erkidegoko Diseinu Erregistroa sortu zen, Europar Batasuneko herrialde guztietan babes eraginkorra ematen duena behin bakarrik eskatuta.\nDiseinuak atzerrian Zerbitzuak:\nIndustria diseinuen erregistroa nazioan, Europan eta nazioartean.\nErregistro-prozeduren barruan erlazionaturiko jarduerak (ekintza ofizialak, oposizioak, etab.).\nNazioko zein nazioarteko diseinuen argitalpenen kopiak eskuratzea.\nMantentzearen kudeaketa nazioartean.


Iruñeak gazte-elkarte berri bat du, gizarte-berrikuntzan elkarrekin arituko diren gazte talentudunen komunitate bat sortzeko | Ayuntamiento de Pamplona\nIruñeak gazte-elkarte berri bat du, gizarte-berrikuntzan elkarrekin arituko diren gazte talentudunen komunitate bat sortzeko\nXirimiri elkartea gaur goizean aurkeztu dute Gaztediaren Etxean, Gazteriaren Nazioarteko Egunaren karietara\n2020ko Abuztua 14a\nGaur Xirimiri elkartea aurkeztu da Iruñeko Udaleko Gaztediaren Etxean. ‘Z belaunaldia’ delakoaren gazte talentudun talde batek eratu du, Gaztediaren Etxeko elkartegintzan espezializatutako aholkularitzaren baitan. 19 eta 21 urte arteko hiru emakumek osatzen dute: Paula Vera, Andrea Sánchez eta Amaya Vizmanos.\nElkarrekin proiektuen inkubagailu bat eraiki nahi dute: Xirimiri Lab. Gaur goizean aurkeztu da proiektua eta bertan Fernando Aranguren Gazteria Alorreko zinegotzi berezia izan da. Aurkezpena abuztuaren 12ko Gazteriaren Nazioarteko Egunaren karietara egin da, gazteen ekimenak ikusarazi eta babesteko, sektore esanguratsua baita gizartean eta aldaketa-ildoak diseinatzeko deituta baitago. Xirimiri elkarteak tokiko talentua bultzatzea proposatzen du, ingurunean positiboki eragiteko eta elkarlaneko metodologia batetik abiatuta.\nLaborategiak zera bilatzen du: etorkizuneko gizarte-preskiptoreei prestakuntza osoa, globala eta diziplina anitzekoa ematea, eta sare batean txertatzea laguntzea, etorkizunean gizarte ekimenei ekiteko elkarri lotuta egon daitezen. Eta esperientziatik abiatzen da. Amaia Vizmanos, konfinamendua bitartean, 18 urte zituela, bere ideia funtzionamenduan jarri zuen lehena izan zen. @yoteayudoconlasele mugimendua sortu zuen: gazteen artean nagusi den Instagran sare soziala erabilita, eta ondoren webgune baten bidez, unibertsitateko ikasleen sare bat osatu zuen, ezohiko baldintza horietan USEa prestatzen ari ziren Batxilergoko ikasleei laguntza emateko. 6.000 ikasle baino gehiagorentzat onuragarria izan zen ideia, eta 724 boluntario biltzea lortu zuen.\nOrain bizitzaren une ezberdinetan elkarrekin harremanetan hasi ziren hiru gazteek beste urrats bat eman nahi dute, ekimen berritzaileen esparru bat sortuz, hertsiki akademikoa denaz haratago, honako hauek uztartzen dituen formula bat erabilita: talde-lana, erronkak lekuan bertan gaindituz ikastea eta trebetasunen prestakuntzaren arloan lan egitea. Iruñeko gazteek maila akademiko altua dute. 16 eta 30 urte arteko 31.617 gazteetatik ia % 63k ikasten jarraitzen du erroldako datuen arabera, nahiz eta adin tarte horretan ikasketak derrigorrezkoak ez izan. 9.100 Batxilergoan daude edo aurten titulua eskuratu dute; 6.638 unibertsitatean ikasten ari dira edo amaitu dute edo graduondoa egiten ari dira; 4.109, Lanbide Heziketako zikloren batean daude, eta 26, unibertsitateaz kanpoko goi-mailako ikasketak egiten ari dira.\nSarea, prestakuntza eta think tank proposamena\nGazte-elkartearen asmoa talentudun jendea elkarrekin harremanetan jartzea da, elkarrekin pentsatzeko. Lehen ekimen gisa formulario digital bat sortu dute https://avizmanosla.typeform.com/to/XsXQyHPB URL-an, eta hortik abiatuta sarea eraikitzen hasteko prozesua has daiteke. Bertan ekintzailearen oinarrizko identifikazio-datuak biltzen dira, ikasketa-maila eta zein esparrutan interesa duen: teknologia, enpresa, zientzia, ingurumena, gizarte ekintza, etab. Gero, galdera-erantzun sistema baten bidez, izena ematen duenaren helburuak zehazten dira (prestakuntza, lan-mundurako prestatzea, talde-lana...), jarduera zehatzak edo berariazko topaketak antolatze aldera.\nElkarte honen lehen jarduera ‘Xirimiri Lab’ delakoa izanen da, eta abuztuaren 24an (astelehena) hasiko da. Doako prestakuntza osoko bost egun izanen dira eta partaide kopurua mugatua izanen da. Koronabirusaren krisiaren ondorioz gizarteak bizi izan dituen aldaketei prestakuntzatik erantzuteko sortu da. Lantegiak Klammer Business Center-en eginen dira eta pentsamendu kritikoa eta talde-lana sustatu nahi dituzte, aro berri honen erronkei erantzuna emateko. Ekimenari buruzko informazio gehiago elkartearen sare sozialetan eskuratu daiteke (@xirimiri_lab) edo xirimiri.incubator@gmail.com helbidera idatzita.\nEpe ertainean, elkarteak erreferente bat ere izan nahi du gazteriaren arloan eta think tank gisa jardun, elkarte, entitate eta erakundeendako (Iruñeko Udala kasu) eta laguntza eman erabaki publikoak hartzerako orduan.


Euskara irakaslearen dekalogoa - Garaigoikoa\nEuskara irakaslearen dekalogoa\nGaraigoikoa | 2014-05-08 08:28\nSechu Sendek idatzi eta nik itzuli (eta gurera ekarri) dut. Imanol Epelderentzat, bihotzez.\n1. Zu pertsona zara eta zure ikasle guztiak ere pertsona dira. Beraz, pertsonak zarete. Berdinak zarete … eta ezberdinak. Zuk urte gehiago dituzu eta baliteke eurak baino liburu gehiago irakurtzea .. zu, gainera, irakaslea zara eta egiten duzunagatik kobratzen duzu. Berdinak zarete eta ezberdinak zarete, baina ikasturte honetan behintzat zerbait duzue komunean: euskara, alegia.\n2. Zure helburu nagusietako bat da klaseak 50 minutu baino laburragoak direla iruditzea. Gozatuz ikasi. Edozein irakaslerentzat ezinbestekoa da taldeen dinamizazioan formazioa izatea. Irakasle jatorrek animazio soziokulturalari buruzko ikastaroak egin eta liburuak irakurri dituzte. Euskarak irakasle erraztaileak behar ditu, dinamizatzaileak, animatzaileak, jabetzea erraztuko dutenak, ezagutza dinamizatuko dutenak eta erabilera animatuko dutenak. Irakasle azkarrek ondo dakite taldeen dinamizazioan trebatzeak arazo asko konpontzen dituela.\n3. Jarrera, balio eta arau soziolinguistikoak lantzea oso funtsezkoa da! Garrantzitsuagoa da ikasle batek aurreiritzi bat ezagutu eta gainditzea, akats ortografikorik gabe idaztea baino. Aurreiritzi batek ikasle horrek euskaraz ez idaztea ekar dezake, azterketa aroa amaitu ondoren. Gaur eta hemen lehenetsi behar da ikasleek hizkuntza-gatazka ezagutu eta barneratzea eta giza-errealitateari buruzko ikuspegi kritikoa eraikitzen joatea. Adin txikikoak izateak ez du esan nahi herritarrik ez direla. Lehen ikasgaia: pertsonak dira hizkuntza prestigiatu edo desprestigiatu egiten dutenak, ez dira hizkuntzak pertsonei prestigio gehiago edo gutxiago ematen dietenak.\n4. Ikasleak arazoaren parte baino, konponbidearen parte dira. Ikasgelako pertsona bakoitza eraldaketa sozialaren iturri izan daiteke (Ah! eta ez ahaztu institutuko lankideak eta gurasoak, jakina).\n5. Azukrearen prezioa, sexismoa, bizikleta erabiltzea, tabakoaren kontrako legea, natura suntsitzea, osasun publikoa, adin nagusitasuna, hizkuntza, … dena da politika. Politika da herritarroi interesatzen zaigun oro, jendarteko kide garen heinean. Inor ez da apolitikoa, denoi, gutxi zein asko, interesatzen zaigulako jendartea. Beste kontu bat da alderdi batekoa izan ala ez. Eta hizkuntza eta jendartearen gaiari buruz ari gara berbetan. Beraz, garrantzitsua da gelan honen gainean eztabaidatzea: zer garrantzia du Gaztea irratiak? Zergatik ez dago ETBn rock-ari buruzko programarik? Ezinezkoa al da euskaraz ligatzea?\n6. Garrantzitsua da psikologiari buruzko liburu batzuk begiratzea. Hizkuntza nortasun kontua da, soziala bezain pertsonala. Derek Walcott poetak, adibidez, honakoa esaten du: “hizkuntzaz aldatzen baduzu, bizitza aldatzen duzu”.\n7. Errespetua eskatzen badiezu, errespetatu behar dituzu; sormena eskatzen badiezu, sortzailea izan behar duzu; lana eskatzen badiezu, langilea izan behar duzu; parte hartzea eskatzen badiezu, parte hartu behar duzu; komunikazioa eskatzen badiezu, komunikatzailea izan behar duzu; zuzentasuna eskatzen badiezu, zuzena izan behar duzu; ikasteko eskatzen badiezu, haiekin ikasi behar duzu; aldatzeko eskatzen badiezu, zuk ere aldatu behar duzu; zurekin fidatzea nahi baduzu, haiekin fidatu behar zara, eta abar.\n8. Egiten duzunak mundua aldatzeko balio ez duela uste baduzu, ikasleek ez dute gauzak aldatzen ikasiko. Ezta tz tx baten ordez. Egiten duzuna gure hizkuntzaren egoera aldatzeko balio ez duela uste baduzu, ikasleek ere ez dute zugandik ikasiko hizkuntzaren egoera aldatzen. Ezkortasunak geldiarazten gaitu. Ez da hezitzailea. Jendarte arauek -ikusezinak, isilekoak- esaten dute zer den normala eta zer ez. Baina arau horiek aldatu daitezke. Irakasle baten eskolak emateko moduak arau horiek betikotu edo aldatzen lagundu dezake.\n9. Testu-liburuek laguntza eman dezakete. Baina hizkuntza eredurik onenak kaleetan daude, telebistan, liburuetan, hiztegietan, egunkarietan, elikagaien etiketetan, telefono-gidetan, CDetan, DVDetan, interneten, gure elkarrizketetan. Materialik onena da gutako bakoitzak egiten duena.\n10. Eskola kaleetara eraman behar duzu eta gelan sartu behar duzu kanpoko errealitatea. Hizkuntza jendartean bizi da. Gela ezin da izan burbuila. Ikasgelatik irten zure ikasleekin batera. Ikasgelatik irten eta hizkuntza bizi kanpoan, hitz egiten eta mespretxatzen duen jendearekin, ikasten eta ez ikusiarena egiten duen jendearekin, eraiki eta suntsitzen duen jendearekin. Bidaia bakoitza aurrera egindako pausoa da, beti.\nAnima zaitez. Egun onak eta txarrak daude. Gogoratu une onak eta indarra hartu egiteko lan asko dagoelako eta hizkuntzak behar zaituelako. Arnasa hartu. Gazteek behar zaituzte. Zorte on.\nhezkuntza hizkuntza soziologia sechu sende sl soziolinguistika


Ondamua - Kultura - Berria\nHarakiri for the Sky 'Arson'\nDiskoetxea: Art of Propaganda.\nKontzertu batera joan ez izanak damua eragin dezake gogoangarria izan bazen. Austriako Harakiri for the Sky banda Portugaleten izan zen joan den urrian. Antolatzaileak maiz errepikatu zuen errepikaezina izango zela, eta ez galtzeko aukera. Batzuek kasu egin zioten, eta beste batzuek ez. Ezagutzen ez duzun talde bati aukera ematea ohikotik ezohikora pasatu da. Esan eta izan, Portugaletekoa ahaztezina izan omen zen.\nDamua baino hobea da ondamua. Betiere, sanoa bada. Horrek bultzatu ohi du musikazalea galdutako aukera berreskuratzera. Salzburgo eta Vienako musikariez osaturiko taldearen fonoteka arakatzea izan zen lerro hauek idazten ari denaren hautua. III Trauma hirugarren diskoarekin izan dute oihartzuna, eta abiapuntu aproposena zen. Ezin albo batera utzi lehen bi lanak ere. Baina hirugarrena aproposa da ulertzeko izan duten harrera ona.\nMusika estilo bakoitzaren estandarretatik ihes egin eta arriskatzen diren bandak ez dira asko. Zaharra berritzea bihurtu da joera, baina badira formula originalak asmatzen dituztenak. Baita muturreko metalean ere. Harakiri for the Sky bikotea da horren eredu. Matthias Sollak eta Michael Wahntraum musikariek black metalaren korronte berriari ekarpen propioa egin diote, shoegaze eta post-rock eraginak desberdin barneratuta. Ez dira aitzindariak, baina Alcest eta Deafheaven taldeek baino melodia ederragoak sortzen dituzte.\nUrtea ondo hasteko, Arson laugarren diskoa plazaratu dute. Aurrekoaren ildoari eutsi diote iraupen luzeko abesti erakargarriei mugarik jarri gabe. Iluntasunean argia proiektatzen dute pasarte emozional bakoitzeko. Erritmo bizi eta lausoak tartekatzen dituzte riff ahantzezinekin. Eztanda melodikoak eta une malenkoniatsuak zortzi kantuetan topa daitezke. Guztiek merezi badute ere, lau nabarmendu daitezke: Fire, walk with me; Your are the scars; Heroin Waltz; eta Voidgazer.\nSormenari bide emateko sorturiko proiektua zuzenera eraman behar izan zuten ingurukoen eskaera betetzeko. Boskote moduan aritzen dira taula gainean, eta horrela iritsi ziren Euskal Herrira. Haien bisita errepikatzen bada, komenigarria litzateke kontzertura joatea. Tira, garaiz zabiltzate taldea ezagutzeko, streaming bidez bada ere.


Sortuk bere legezkotasuna egiaztatzeko desioa aurkeztu du PSEk\nEzker abertzalea azkenik ETAren indarkeria gaitzesten hasi izana Esuko Legebiltzarrean ospatzeko proposatu dute sozialistek.\nSortu lgezkoa izan daitekeela agerian uzteko desioa azaltzeko eskatu dio PSEk ekimen baten bitartez Eusko Legeiltzarrari.\nEfek jakinarazi duenez, sozialistek legez besteko proposamenean onartu dutenez, euskal gizarteak une itxaropentsua bizi du, ETAren gainbeheragatik eta talde terroristari lagundu diotenen aldentzeagatik markatua.\nJose Antonio Pastor Legebitlzarreko PSEko bozeramailearen eta ekimenaren egilearen hitzetan, egoera horrek aukera anitzak zabaltzen ditu Euskadin azkenik demokrazian oinarritutako bake epe bat ezartzeko.\nGainerako alderdien eskubide, betebehar eta baldintza berdinekin bizitza politikoan parte hartzeko gai dela demostratu behar du ezker abertzalearen marka berriak, eta Gasteizko Ganbera horren alde agertu da ekimenean.\nEzker abertzalea azkenik ETAren indarkeria gaitzesten hasi izana Esuko Legebiltzarrean ospatzeko proposatu dute.\nAuzitegi Goreneko auziaren harira, PSEk babesten du Botere Judizialaren independentzia, eta Sorturen legeztatzearen inguruan auzitegiek erabakitakoa onartuko dutela esan dute.\nInformazio gehiago:Eitb: Sortuk bere legezkotasuna egiaztatzeko desioa aurkeztu du PSEk